title: Jari Grönroos

text: Jari Grönroos (s. 26. lokakuuta 1964) on suomalainen nyrkkeilijä.


title: Jari Grönroos

text: Grönroos sai pronssia Budapestin 1985 EM-kilpailujen 57 kg:n sarjassa. Hän voitti puolivälieräottelussa irlantilaisen Derek Sutcliffen tuomariäänin 5–0, mutta hävisi välieräkamppailussa Jugoslaviaa edustaneelle Dragan Konovaloville 1–4. SM-kilpailuissa hän saavutti 57 kg:n sarjassa kultaa 1983, 1984 ja 1985, hopeaa 1981 sekä pronssia 1987. Hän edusti seuratasolla Viipurin Nyrkkeilijöitä ja Tapanilan Erää.


title: Jari Grönroos

text: Amatööriuransa jälkeen Grönroos otteli vuonna 1989 viisi ammattilaisottelua, joista kaksi päättyi voittoon, yksi tasapeliin ja kaksi tappioon.


title: Jose Tuominen

text: Jose Tuominen (s. 16. huhtikuuta 1963) on suomalainen nyrkkeilijä.


title: Jose Tuominen

text: Tuominen karsiutui vuoden 1982 junioreiden EM-kilpailujen 60 kg:n sarjan 1. kierroksella. Ensimmäisissä aikuisten arvokilpailuissaan, Varnan EM-kisoissa 1983 hän hävisi niin ikään ensimmäisen ottelunsa 60 kg:n sarjassa. Budapestin EM-kilpailuissa 1985 hän sai samassa painoluokassa pronssia. Kukistettuaan Irlannin Peter Murphyn ja Romanian Dorel Stanciulescun hän hävisi välieräottelussa bulgarialaiselle Emil Šuprenskille tuomariäänin 0–5.


title: Jose Tuominen

text: Tuominen sai Pohjoismaiden mestaruuskilpailussa hopeaa 60 kg:n sarjassa 1986. SM-kilpailuissa hän sai samassa painoluokassa kultaa 1982 ja 1983, hopeaa 1980 ja 1984 sekä pronssia 1981. Seuratasolla hän edusti Helsingin Nyrkkeilijöitä.


title: Jose Tuominen

text: Tuominen kilpaili amatööriuransa jälkeen ammattilaisena vuosina 1988–1998. Hän voitti kahdeksan ammattilaisottelua, joista kolme tyrmäyksellä, hävisi viisi ottelua ja otteli yhden ratkaisemattoman.


title: Aksel Larsen

text:
Aksel Larsen (5. elokuuta 1897 – 10. tammikuuta 1972) oli tanskalainen poliitikko.
Hän toimi kommunistisen puolueen puheenjohtajana vuosina 1932–1958, mutta joutui erotetuksi tuomittuaan Neuvostoliiton toiminnan Unkarin kansannousussa.


title: Aksel Larsen

text: Valimotyöläinen Lange liittyi vuonna 1919 sosialidemokraattiseen puolueeseen, mutta vaihtoi vuotta myöhemmin kommunistien leiriin. Hänet valittiin parlamenttiin ensi kerran 1924. Saksalaismiehityksen aikana hänet vangittiin, ja hän virui Sachsenhausenin ja Neuengammen keskitysleireillä vuoteen 1945 saakka. Larsen oli vuonna 1945 salkuton ministeri Vilhelm Buhlin johtamassa kokoomushallituksessa.


title: Aksel Larsen

text: Vuonna 1959 Larsen perusti sosialistisen kansanpuolueen, joka menestyi saman vuoden vaaleissa erinomaisesti (150 000 ääntä, 11 paikkaa), vaikka Larsen joutui auto-onnettomuuden takia johtamaan kampanjaa vuodepotilaana eikä puolueella ollut omaa sanomalehteä käytössään. Larsen johti puoluetta vuoteen 1968. Parlamentin jäsenenä hän pysyi kuolemaansa saakka.


title: John Patler

text: John Patler (Yanacki Christos Patsalos; s. 6. tammikuuta 1938 New York City) on yhdysvaltalainen uusnatsi, joka murhasi Yhdysvaltain natsipuolueen johtajan George Lincoln Rockwellin 25. elokuuta 1967. Hänet tuomittiin vankeuteen kahdeksikymmeneksi vuodeksi.


title: Asikkalan Lehti

text: Asikkalan Lehti on ilmaisjakelulehti, joka jaetaan Asikkalassa, Padasjoella, Sysmässä ja Hartolassa alueen kotitalouksiin ja yrityksiin. Se ilmestyy Lähi-Lehden liitteenä keskimäärin kerran kuukaudessa. Lehti ilmestyi ensimmäisen kerran vuonna 1987.


title: Asikkalan Lehti

text: Asikkalan Lehden jakelumäärä on talvisin noin 13 000 ja kesäisin n. 15 000 kappaletta. Lehden julkaisija on Suomen Mediavoima Oy, ja kustantajana ja vastaavana toimittajana toimii Eero Mattila.


title: Nesselsdorfer Wagenbau

text: Nesselsdorfer Wagenbau (NW) oli itävaltaunkarilainen, aluksi hevosajoneuvojen valmistukseen erikoistunut yritys, josta kasvoi myöhemmin merkittävä autonvalmistaja. Nykyään yritys tunnetaan nimellä Tatra.


title: Nesselsdorfer Wagenbau

text: Yrityksen perusti Ignác Šustala Nesselsdorfin kaupungissa vuonna 1850. Šustala aloitti toiminnan kotitalonsa läheisyydessä kahden palkatun työntekijän voimin. Vuonna 1852 Olomoucin paikallishallinnolta heltisi lupa laajentamiseen ja tuotanto siirtyi väliaikaisesti Šustalan vuokraamaan rakennukseen. Seuraavana vuonna Nesselsdorfissa valmistui sarjatuotannon mahdollistanut uusi tehdasrakennus.


title: Nesselsdorfer Wagenbau

text: Vuonna 1854 yritykseen sulautettiin Adolf Raškan keramiikkatehdas. Kolmanneksi yhtiökumppaniksi tuli Karel Mosler, joka vastasi yrityksen talousasioista. Toiminta kasvoi ja laajeni paria vuotta myöhemmin Lvoviin.


title: Nesselsdorfer Wagenbau

text: Vuonna 1858 Šustalan yrityksen nimeksi tuli Schustala & Co. ja samalla siitä tuli pörssiyhtiö. Yrityksen tuotekirjo oli sangen monipuolinen, sillä vuonna 1863 se patentoi uudenlaisen krinoliiniverkon. Vuonna 1864 perustettiin toinen sivutoimipiste Ratiboriin Preussin puoleiseen Sleesiaan. Yrityksen tuotteiden laadukkuudesta kertoo se, että Preussin prinssi Friedrich Karl nimesi sen hovitoimittajaksi. Toimintaa laajennettiin Breslauhun 1872 ja seuraavana vuonna Wieniin, jossa samana vuonna olleessa näyttelyssä yritys voitti ensimmäisen palkinnon tuotteidensa edistyksellisyyden tähden. 1876 perustettiin toimipiste myös Prahaan.


title: Nesselsdorfer Wagenbau

text: Adolf Raška jätti yrityksen 1878 terveyssyistä ja kuoli pian tämän jälkeen. Šustalan pojat Adolf ja Jan liittyivät osakkaiksi. Yritys joutui lyhyeksi aikaa taloudellisiin vaikeuksiin. Tuotteiden menestys kuitenkin jatkui, sillä se voitti ensimmäisen palkinnon Pariisin maailmannäyttelyssä. Toimintaa laajennettiin jälleen 1880, tällä kertaa Berliiniin. Samana vuonna yritys sai kultamitalin Melbournen maailmannäyttelyssä Australiassa.


title: Nesselsdorfer Wagenbau

text: Vuonna 1881 uuden Studenka - Štramberk -rautatien rakennustyöt saatiin valmiiksi. Liikenne alkoi 18. joulukuuta. Vuonna 1882 yritys sai ensimmäisen kuljetuskäyttöön tarkoitetun raideliikennekaluston tilauksen. Uutta liiketoiminta-aluetta kehitettiin seuraavina vuosina; vuonna 1887 valmistuivat takomon ja kokoonpanohallin laajennukset. Kokoonpanohallin hevosvaunujen valmistukseen tarkoitetut puusepänverstaat muutettiin raideliikennekaluston tuotantoon sopiviksi. Uudet toimipisteet perustettiin ja Czernowitziin Bukovinaan ja Kiovaan Venäjän keisarikuntaan. Henkilökuljetuskäyttöön tarkoitettujen rautatievankkurien valmistus alkoi 1887.


title: Nesselsdorfer Wagenbau

text: Šustalan kuoltua vuonna 1891 yrityksestä tehtiin osakeyhtiö vuonna 1897 ja Šustalan suku menetti siinä määräysvaltansa. Uudeksi nimeksi tuli Nesselsdorfer-Wagenbau-Fabriks Gesellschaft - Wien. Yrityksen pääjohtajaksi nimitettiin tällöin Hugo Fischer von Röslerstamm, joka oli aloittanut edellisenä vuonna teknisenä johtajana. Pääkonttori siirrettiin samalla Wieniin.


title: Nesselsdorfer Wagenbau

text: Itävaltalainen tekstiilitehtailija ja moottoriurheilun ystävä, paroni Theodor von Liebieg, sai suostuteltua Fischerin aloittamaan oman autoprojektin. Vuonna 1897 yritys hankki kaksisylinterisen Benzin tarkastelua varten. Insinöörit Edmund Rumpler ja Karl Sage, tehdaspäällikkö Leopold Svitak sekä pääjohtaja Fischer itse laativat kattavan analyysin auton rakenteesta. Tuolloin 19-vuotias raideliikennepuolella työskennellyt tekniikan opiskelija Hans Ledwinka oli erittäin kiinnostunut hankkeesta, ja pääsi osallistumaan prototyypin laadintaan.


title: Nesselsdorfer Wagenbau

text: Benzin pohjalta suunniteltiin ensimmäinen oma automalli, Präsident. Autossa oli vesijäähdytetty kaksisylinterinen moottori joka oli sijoitettu taakse, ja voimansiirrossa hihnaveto. Auto sai hyvän vastaanoton Wienissä järjestetyssä esittelyssä, ja sen perusteella päätettiin rakentaa kymmenen autoa lisää, tosin muutamin parannuksin. Tässä vaiheessa Rumpler ja Sage jättivät yrityksen, ja projekti jäi käytännössä yksin Ledwinkan harteille. Hän suoriutui tehtävästä, ja kaavaillut kymmenen autoa saatiin valmistettua ja toimitettua eteenpäin. Tämän jälkeen Ledwinka käytännössä johti NW:n autonvalmistusta.


title: Nesselsdorfer Wagenbau

text: NW:n ensimmäinen kuorma-auto valmistui 1898. Siinäkin oli käytetty Benzin moottoreita, joita autossa oli kaksi. Kuorma-auton kuljetuskapasiteetti oli 2,5 tonnia.


title: Nesselsdorfer Wagenbau

text: Vuonna 1900 valmistettiin ralliauto Rennzweier paroni von Liebegien iloksi. Autossa oli kaksisylinterinen, 4,2-litrainen Benz-tyyppinen bokserimoottori, jonka avulla se saavutti 82 km/h huippunopeuden. Rallimenestys jäi kuitenkin vaatimattomaksi, eikä yrityksellä ollut tässä vaiheessa halua panostaa moottoriurheiluun.


title: Nesselsdorfer Wagenbau

text: Vuonna 1900 esiteltyä NW A:ta voidaan pitää ensimmäisenä NW:n oman suunnittelun tuloksena. Moottori oli sijoitettu taakse ja se kehitti 9 hevosvoimaa. 1902 tätä seurasi keskimoottorinen, 12-hevosvoimainen NW B. Pian tämän jälkeen Ledwinka kuitenkin siirtyi toisen työnantajan palvelukseen. Sen jälkeen esitellyt mallit C, D, E ja F eivät loistaneet laadullaan. Yritys sai runsaasti kiukkuista asiakaspalautetta ja myynti laski. Ongelmia ratkomaan palkattiin insinöörit Kronfeld ja Lang. Kronfeld suunnitteli mallin J ja Lang mallin L. Autot olivat raskaita ja alitehoisia, joten kumpikin suunnittelija sai lähteä.


title: Nesselsdorfer Wagenbau

text: Ledwinka onnistuttiin houkuttelemaan takaisin vuonna 1905 ja hänestä tuli virallisesti NW:n autonvalmistusosaston johtaja. Hän totesi J- ja L-mallit kehityskelvottomiksi, ja ensi töikseen hän päätti aloittaa kokonaan uuden projektin puhtaalta pöydältä. Suunnittelu tapahtui salassa Fischeriltä, joka näki tuloksen vasta kun ensimmäinen prototyyppi, NW S, oli valmistunut. Auton 30-hevosvoimaisessa moottorissa oli edistyksellisesti kannen yläpuolinen nokka-akseli ja puolipallon muotoiset palotilat. Aikansa harkittuaan Fischer hyväksyi auton tuotantoon. Ensimmäiset sarjatuotantomallit valmistuivat 1909. NW:n automyynti lähti jälleen nousuun.


title: Nesselsdorfer Wagenbau

text: Yrityksen tuotanto kasvoi tasaisesti lukuun ottamatta vuonna 1912 koetellutta viiden kuukauden lakkoa. Vuonna 1914 S-mallin korvasi tämän pohjalta kehitellyt nelisylinterinen NW T ja kuusisylinterinen NW U.


title: Nesselsdorfer Wagenbau

text: Vuoteen 1915 mennessä autontuotanto oli paisunut sen verran että toiminnan laajentamiseksi tarvittiin uusia investointeja. Investointivarauksen saamisessa ei ollut ongelmaa, sillä Fischer oli ollut erittäin tyytyväinen myynnin kehitykseen ja Ledwinkan työhön. Kolme vuotta aikaisemmin tapahtunut lakko oli kuitenkin johtanut kiristyneisiin väleihin henkilöstöryhmien kesken, ja Fischer päätti vetäytyä eläkkeelle. Tilalle nousi Erhard Kobel, joka päättikin käyttää autonvalmistuksen kehittämiseen varatut rahat raideliikennepuolelle. Tästä turhautunut Ledwinka vaihtoi jälleen työpaikkaa, ja siirtyi tällä kertaa Steyrin palvelukseen.


title: Nesselsdorfer Wagenbau

text: Seuraavina vuosina maailmansodan aikana yrityksessä keskityttiin kuorma-autojen valmistukseen muun muassa Itävalta-Unkarin armeijalle. Vuosina 1914 - 1917 NW myi armeijalle 663 kappaletta TL-2- ja TL-4-kuorma-autoja ja 100 T- ja U-mallin henkilöautoa. Myöhemmin toimitetuista määristä ei ole tietoa, mutta määrät vähenivät sodan loppua kohti.


title: Nesselsdorfer Wagenbau

text: Tšekkoslovakian itsenäistyttyä 28. lokakuuta 1918 maan armeija tilasi heti uusia kulkuneuvoja. Ensimmäiset kolme TL-4-kuorma-autoa toimitettiin jo 12. marraskuuta. Myös joitain TL-2- ja U-yksilöitä toimitettiin.


title: Nesselsdorfer Wagenbau

text: Yritys avasi uuden pääkonttorin Prahassa, sillä vanha oli jäänyt rajan taakse Wieniin. Vuonna 1919 NW:n johdossa oli alettu miettiä uutta nimeä yritykselle, sillä saksankielistä nimeä ei pidetty sopivana juuri itsenäistyneessä ja kansallismielisessä Tšekkoslovakiassa. Autojen nimeksi esitettiin Nesselsdorfin tšekinkielistä nimeä Kopřivnice, mutta ajatus ei saanut kannatusta. Sattumalta samaan aikaan U-mallilla suoritettiin testejä Ylä-Tatran vuoristossa. Paikalliset asukkaat ihailivat autoa ja kertoivat kuljettajille pitävänsä sitä juuri sopivana Tatravuoristoon. Tämän innoittamana autojen merkiksi päätettiin muuttaa "Tatra". Emoyhtiön nimeksi tuli "Kopřivnická Vozovka". Muutos pantiin toimeen vuoden 1920 alusta.


title: Alejandro Domínguez

text: Alejandro Damián Domínguez (s. 10. kesäkuuta 1981 Lanús, Argentiina) on argentiinalainen jalkapalloilija, pelipaikaltaan hyökkääjä tai hyökkäävä keskikenttäpelaaja. Hän edustaa kreikkalaista Olympiakosta.


title: Alejandro Domínguez

text: Domínguez aloitti uransa Quilmesissä kaudella 2000 ja edusti kotimaassaan myös River Platea.


title: Alejandro Domínguez

text: Domínguezin ensimmäinen seura Euroopassa oli venäläinen Rubin Kazan, jonne hän siirtyi 1,5 miljoonalla eurolla alkuvuodesta 2004. Kolmannella kaudellaan Rubinissa Domínguez teki 13 maalia, minkä seurauksena Zenit Pietari osti hänet seitsemällä miljoonalla eurolla ennen kauden 2007 alkua. Kyseessä oli tuolloin kallein Venäjän sisäinen pelaajakauppa koskaan. Zenitissä hän saavutti muun muassa Venäjän valioliigan mestaruuden kaudella 2007 ja UEFA Cupin kaudella 2007–2008. UEFA Cupin loppuottelussa hän ei pelannut, mutta välierässä hän korvasi pelikiellossa olleen Andrei Aršavinin ja syötti kaksi maalia, kun Zenit nujersi Bayern Münchenin maalein 4–0.


title: Alejandro Domínguez

text: Maaliskuussa 2009 Domínguez palasi neljän miljoonan euron kaupassa ja yksivuotisella sopimuksella takaisin Rubiniin pudottuaan kurinpidollisten syiden vuoksi reserveihin Zenitissä. Kaudella 2009 hän teki 16 maalia ja auttoi Rubinin sen toiseen peräkkäiseen mestaruuteen. Hänet valittiin liigan ykköstähdistöjoukkueeseen, ja sekä Venäjän jalkapalloliitto että liigajoukkueiden valmentajat valitsivat hänet kauden parhaaksi pelaajaksi. Kauden 2009–2010 Mestarien liigassa Domínguez pelasi kaikissa kuudessa alkulohko-ottelussa ja teki kaksi maalia.


title: Alejandro Domínguez

text: Joulukuussa 2009 Domínguez siirtyi vapaana pelaajana espanjalaiseen Valenciaan, jonka kanssa hän teki 3,5-vuotisen sopimuksen. Pelattuaan kauden 2011–2012 lainalla River Platessa hän siirtyi elokuussa 2012 espanjalaiseen Rayo Vallecanoon.


title: Alejandro Domínguez

text: Heinäkuussa 2013 Domínguez siirtyi vapaana pelaajana kreikkalaiseen Olympiakokseen, kaksivuotisella sopimuksella.


title: Alejandro Domínguez

text: Domínguez on edustanut Argentiinan nuorten maajoukkuetta. Hän kuului vuonna 2001 nuorten maailmanmestaruuden voittaneeseen ryhmään. Kotimaaperällä Argentiinassa järjestetyssä lopputurnauksessa Domínguez pelasi kolmessa ottelussa ja teki 2–1-voittomaalin Kiinaa vastaan neljännesvälierissä. Seuraavassa, Ranskaa vastaan pelatussa puolivälieräottelussa hän loukkaantui pian vaihdosta kentälle päästyään eikä ollut mukana enää seuraavissa otteluissa.


title: Alejandro Domínguez

text: Seurajoukkueet


title: Alejandro Domínguez

text: Maajoukkueet


title: Lylyn viestivarikko

text: Lylyn Varikko (lyh. LyV), entinen Lylyn Viestivarikko (LyVV) oli Puolustusvoimien viestijoukkojen kalustoa varastoinut, huoltanut ja ylläpitänyt laitos, joka kuuluu nykyisin Millog Oy:lle. Lylyn Viestivarikko tuottaa itsenäisenä tulosyksikkönä elektroniikka-alan materiaalipalveluja puolustusvoimien esikunnille ja joukoille. Varikko ottaa vastaan, muuttaa sotavarusteeksi, huoltaa, varastoi, jakaa ja poistaa käytöstä puolustusvoimille hankittua toimialansa materiaalia.


title: Lylyn viestivarikko

text: Varikko kuului aikaisemmin Maavoimien Materiaalilaitokseen ja sitä ennen vuoden 1993 alusta Puolustusvoimien Materiaalilaitokseen. Ennen Millogille siirtymistään vuoden 2009 alussa varikko nimettiin Lylyn Varikoksi (LyV) ja liitettiin Elektroniikkalaitokseen.


title: Lylyn viestivarikko

text: Laitoksen vastuulla on alueellisten viestijoukkojen materiaali, Suomen kansainvälisten joukkojen viestimateriaali, puolustusvoimien kiinteän televerkon materiaali, kenttäsähkömateriaali sekä maalilaitteet.


title: Lylyn viestivarikko

text: Viestivarikon toiminta alkoi 22. lokakuuta 1939 Espoon Leppävaarassa. Varikko siirrettiin syksyllä 1940 Juupajoen Korkeakoskelle, mistä se siirrettiin nykyiselle paikalleen Juupajoen Lylyyn 22. marraskuuta 1940.


title: Lylyn viestivarikko

text: Varikon lisäksi sinne tulivat myös huoltotoiminnot, kun vuonna 1945 varikolle perustettiin maavoimien pääviestikorjaamo muutamaa vuotta myöhemmin 1945. Pääviestikorjaamo siirrettiin Riihimäelle 2. kesäkuuta 1960, jolloin siirretystä osasta tuli Viestikeskuskorjaamo.


title: Lylyn viestivarikko

text: Varikon viimeinen komentaja vuoden 2008 loppuun saakka oli everstiluutnantti Ari Nurminen (s. 1955). Hänen edeltäjänään vuoteen 2003 toimi evl Paavo Seppänen.


title: Lylyn viestivarikko

text: Laitoksen alueella oli vuoteen 2010 saakka SA-Kauppa, joka myi puolustusvoimien käytöstä poistamaa materiaalia sekä vuonna 1977 perustettu Lylyn Varikon viestimuseo. Sekä museo että entinen myymälä ovat Millog Oy:n alaisuudessa. Lähin SA-Kauppa on nykyään Jyväskylässä. Lisäksi viestivarikolla on vapaaehtoista maanpuolustustoimintaa, jota harjoittavat lähinnä pirkanmaalaiset vapaaehtoiset Maanpuolustuskoulutusyhdistyksen piirissä.


title: Belindan diskografia

text: Belindan diskografiassa on lueteltuna meksikolaisen laulaja-lauluntekijä Belindan musiikki- ja videojulkaisut.


title: Torisevan rotkojärvet

text: Torisevan rotkojärviksi kutsutaan Ylä-Pirkanmaan matkailualueella sijaitsevaa kolmea rotkojärveä, joiden nimet ovat Alainen-Toriseva, Keskinen-Toriseva ja Yläinen-Toriseva. Ne sijaitsevat Virtain Jäähdyspohjassa hieman kantatie 66:n itäpuolella.


title: Torisevan rotkojärvet

text: Syvin järvistä on Keskinen-Toriseva, jonka syvyys on 38 metriä ja keskisyvyys 20 metriä. Suurin järvistä on Alainen-Toriseva, joka on vain 50–70 m leveä, mutta 1 120 m pitkä. Yläinen-Toriseva on 600 metrin pituinen. Järvien rantakalliot ovat suurelta osin hyvin jyrkkiä.


title: Torisevan rotkojärvet

text: Alaisella-Torisevalla taidemaalari Werner Holmberg teki teoksensa "Aihe Torisevalta" 1859. Se kuvaa järven eteläpäässä olevaa Inkerinkalliota. Koska Holmberg ohjattiin alueelle, oli jo 1800-luvulla käsitys siitä, että järvi voisi olla matkailukohde. Alaisen-Torisevan järven eteläpäässä Inkerinkallion päällä sijaitsi 1900-luvun alussa myös taidemaalari Armid Sandbergin "Pilvilinna"-taiteilijahuvila joka purettiin 1945.


title: Torisevan rotkojärvet

text: Ruoveden Ritoniemen kartanossa kesän 1825 viettäneen Johan Ludvig Runebergin uskotaan viitanneen nimenomaan Torisevanjärviin Vänrikki Stoolin tarinoissa.


title: Torisevan rotkojärvet

text: Alueella kulkee Torisevan luontopolku.


title: Torisevan rotkojärvet

text: Alaisen-Torisevan eteläpään läheisyydessä on kesäteatteri, jossa on esitetty muun muassa karhunkaataja Martti Kitusesta kertovia näytelmiä.


title: Kahran kestikievarin lutti

text: Kahran kestikievarin lutti on kantatie 66:n varrella sijaitseva Kahran kestikievarin aikaiselta alkuperäiseltä sijaintipaikaltaan jonkin verran siirretty aitta eli lutti. Zachris Topelius vieraili Kahran kestikievarissa ja ihastui kestikievarinpitäjän tyttäreen, Gretaan.


title: Kahran kestikievarin lutti

text: Lutin lähellä sijaitsee kaksifooninkinen pohjalaistalo.


title: Sarvikkaankosket

text: Sarvikkaankosket ovat Sarvikkaan kylässä sijaitsevat viisi koskea. Niiden käsittämän vesireitin pituus on 3 600 metriä. Uuoman keskivirtaama on 8 m3/s, ylivirtaama 70 m3/s ja alivirtaama 1 m3/s.


title: Sarvikkaankosket

text: Sarvikas sijaitsee Alavuden kirkonkylän ja Kuortaneen kirkonkylän puolessa välissä Kuortaneen puolella. Kantatie 66:n vanha linjaus kulkee aivan koskialueen ylitse siltaa pitkin.


title: Sarvikkaankosket

text: Sarvikkaankosket muodostavat kalastusalueen, jossa voi luvalla heittokalastaa ja perhokalastaa. Luontaisia kalalajeja ovat ahven, hauki ja taimen. Istustuskalalajeja ovat harjus ja kirjolohi.


title: Sarvikkaankosket

text: Alueella on myös uimaranta, tulipaikka, laavu, kota sekä sauna.


title: Tekninen paita

text: Tekninen paita on keinokuidusta tehty erityisesti liikuntaa harrastavien käyttämä paita. Sen "tekninen" ominaisuus on kyky olla imemättä vettä kuituihinsa. Hikoiltu kosteus siirtyy pois iholta paidan läpi ja haihtuu ilmaan. Tekninen paita myös kuivuu hyvin nopeasti sateessa kastuttuaan.


title: Sludge metal

text: Sludge metal on heavy metalin alalaji, joka on yhdistelmä doom metalia ja hardcore punkia. Lisäksi inspiraation lähteinä toimivat esimerkiksi industrial metal ja southern rock. Sludge metal on yleensä aggressiivista ja hiostavaa, usein huutavilla vokaaleilla, voimakkaasti voimistetuilla soittimilla ja ristiriitaisilla tempoilla esitettynä. Vaikka washingtonilainen Melvins-yhtye ennakoi tyylisuuntaa, monet genren varhaiset pioneerit olivat kotoisin Louisianasta.


title: Sludge metal

text: Nämä yhtyeet ovat genren pioneereja tai voimakkaasti vaikutteita antaneita. Monet ovat eteläisistä Yhdysvalloista.Nämä yhtyeet ovat yhdistäneet stoner rockia sludge metaliin.


title: Dmitri Kulikov

text: Dmitri Vladimirovitš Kulikov (, s. 29. lokakuuta 1990 Lipetsk, Venäjän SFNT, Neuvostoliitto) on venäläinen jääkiekkopuolustaja, joka pelaa NHL-joukkue Winnipeg Jetsissä.


title: Dmitri Kulikov

text: Kulikov pelasi kauden 2008–2009 QMJHL-joukkue Drummondville Voltigeursissa. Voltigeurs varasi hänet toisella vuorolla CHL:n vuoden 2008 varaustilaisuudessa. Hän voitti joukkueessa QMJHL:n mestaruuden, ja hänet valittiin kauden parhaaksi puolustajaksi (Émile Bouchard Trophy), vuoden tulokkaaksi (Raymond Lagacé Trophy) ja QMJHL:n tähdistökentälliseen.


title: Dmitri Kulikov

text: Florida Panthers varasi Kulikovin NHL:ään ensimmäisellä kierroksella vuonna . Hän oli koko varaustilaisuuden 14. varaus. Kulikov pelasi ensimmäisen NHL-ottelunsa 2. lokakuuta 2009 Chicago Blackhawksia vastaan, kun Panthers avasi kautensa Helsingin Hartwall-areenalla. Kulikovin kausipalkka on 1,325 miljoonaa dollaria.


title: Dmitri Kulikov

text: Kulikov on pelannut kahdet alle 18-vuotiaiden MM-kilpailut. Hän voitti kultaa vuonna 2007 ja hopeaa vuonna 2008. Kulikov pelasi myös alle 20-vuotiaiden MM-kilpailuissa vuonna 2009 ja voitti MM-pronssia.


title: Dmitri Kulikov

text: Kulikovilla on myös miesten MM-hopeaa vuosilta 2010 ja 2015.


title: Prinsessa Cristina

text: Cristina de Borbón y Grecia ("Cristina Federica Victoria Antonia de la Santísima Trinidad de Borbón y Grecia", s. 13. kesäkuuta 1965 Madrid) on Espanjan kuningas Felipe VI:n sisar ja edellisen kuninkaan Juan Carlos I:n ja kuningatar Sofían keskimmäinen lapsi. Hän on naimisissa entisen käsipalloilijan Iñaki Urdangarinin kanssa ja heillä on neljä lasta.


title: Prinsessa Cristina

text: Vuonna 2014 hänet pidätettiin epäiltynä väärennyksistä ja rahanpesusta. Hovin edustajan mukaan kaikki rikokset ovat hänen aviomehensä, eivät Cristinan tekoja.Cristina kertoi itse luottavansa täysin aviomieheensä ja olevansa vakuuttunut tämän syyttömyydestä.


title: Prinsessa Cristina

text: Kuningas Felipe VI (Cristinan veli) otti pois Cristinalta Palma de Mallorcan herttuattaren arvonimen kesäkuussa 2015.


title: Prinsessa Cristina

text: Baleaarien saarten maakuntaoikeus ("La Audiencia Provincial de Baleares") katsoi Cristinan hyötyneen aviomiehensä veronkierrosta, mutta hänet vapautettiin syytteistä helmikuussa 2017. Hänen miehensä Iñaki Urdangarin tuomittiin samassa oikeudenkäynnissä vankeuteen.


title: Oras Group

text: Oras Group (viralliselta toiminimeltään Oras Oy) on vuonna 1945 Raumalla perustettu hana- ja suihkutuotteita valmistava suomalainen perheyritys, joka kehittää, valmistaa ja markkinoi hanoja keittiöihin ja kylpyhuoneisiin. Oraksen liikevaihto vuonna 2012 oli 131,1 miljoonaa euroa. Yrityksen omistaa perheyritys Oras Invest Oy.


title: Oras Group

text: Oras Groupin pääkonttori sijaitsee Raumalla ja sen tuotantolaitokset sijaitsevat Suomessa, Puolassa, Saksassa ja Tšekissä. Vuonna 2012 se työllisti Euroopassa noin 920 henkeä, joista Suomessa noin 600 työntekijää ja toimihenkilöä. Myös raaka-aineet ja tuotantokomponentit hankitaan etupäässä Euroopasta. Oraksella on oma myyntiorganisaatio yli 15 Euroopan maassa. Oras Groupin merkittävimmät tuotemerkit ovat Oras ja Hansa.


title: Oras Group

text: Erkki Paasikivi aloitti yrityksen toiminnan vuonna 1945 Raumalla omassa kellariverstaassaan vaimonsa Irja Paasikiven kanssa. Nimensä yritys sai Paasikivien rahoittajalta ja yhtiökumppanilta, Irja Paasikiven isältä Kosti Orakselta, joka toimi itse linja-autoliikennöitsijänä. Pienen konepajan ensimmäiset tuotteet olivat mm. pyykkipoikakoneita ja tasohöyliä, mutta Erkki Paasikiven tavoitteena oli jo silloin päästä samalle tekniselle tasolle kuin raumalainen Osy, tuhannen työntekijän tehdas. Vuonna 1947 Erkki Paasikivi osti sotateollisuuden ylijäämävarastosta ilmatorjuntakranaattien kuoria ja pitkien pohdintojen jälkeen hän keksi valmistaa niistä lämpöpatterien putkenliittimiä eli "junttureita", ja niin Oras oli siirtynyt LVI-alalle. Hanatuotanto aloitettiin vuonna 1951, 1955 valmistui oma valimo, jota varten hankittiin lisenssi saksalaiselta valufirmalta..


title: Oras Group

text: 1960-luvulla alettiin panostaa muotoiluun Tapio Wirkkalan kanssa, hän suunnitteli Orakselle 1967 kaksiotehanan, josta vain sekoitushanan W-kahva pääsi tuotantoon asti, sillä Wirkkalaa ei tohdittu neuvoa teknisissä yksityiskohdissa. Yritys oppi, että hanoja varten tarvitaan teollinen muotoilija.


title: Oras Group

text: 1974 Osy lanseerasi termostaattihanan ja Oras-yksiotevipuhanan, joka säästi energiaa yli 30 prosenttia suhteessa kaksiotehanoihin. 1979 Erkki Paasikivi jäi eläkkeelle ja vetovastuu jäi hänen kolmelle pojalleen Pekalle, Jukalle ja Jarille, jotka isä oli laittanut hakemaan oppia ulkomailta.


title: Oras Group

text: 1983 Oras osti itseään suuremman kilpailijansa, Huhtamäki-konserniin kuuluneen Osy Oy:n. 1985 ostettiin norjalainen Lyng Armatur A/S. Oras toi suihkuihin termostaattihanat, joilla veden lämpötilaa voidaan säätää ja pitää halutun lämpöisenä. Termostaattihanan avulla vettä säästetään vipuhanaan verrattuna 20–40 prosenttia.


title: Oras Group

text: Kosketusvapaat, elektroniset hanat Oras esitteli vuonna 1990. Niiden etuna on paitsi hygienisyys myös vedensäästö. Kun vipuhana vaihdetaan elektronisen hanaan, veden ja energian säästö nousee 30-50 prosenttiin.. 1996 ostettiin puolalainen Standard Armatura.


title: Oras Group

text: Paasikiven veljeksistä nuorin, Jari Paasikivi toimi yrityksen toimitusjohtajana vuosina 2001-2007. Muun muassa ministeri Jyri Häkämies on kehunut Paasikiviä "tunnetuksi ja arvostetuksi suomalaiseksi teolliseksi omistajaksi, jonka toiminta kokemusten perusteella on pitkäjänteistä ja vastuullista".


title: Oras Group

text: Vuonna 2002 Oras aloitti yhteistyön italialaisen Alessin kanssa. Tuolloin lanseerattiin design-vesikalustesarja Il Bagno Alessi.


title: Oras Group

text: Vuonna 2006 Oras kehitti yhdessä VTT:n kanssa uuden kosketusvapaan pesuallashanan, jossa kohteen etäisyyden mittaus toteutuu entistä tarkemmin, jolloin säästyy sekä vettä että energiaa. Hygieenistä hanaa on turvallista käyttää, sillä vesi ei vahingossa tule liian kuumaksi. Hana on myös helppo puhdistaa. Aiemmissa malleissa tunnistus perustui valon määrään.


title: Oras Group

text: Vuonna 2007 Oraksen ensimmäiseksi omistajasuvun ulkopuoliseksi toimitusjohtajaksi nimitettiin Pekka Kuusniemi. Lama koetteli Orasta loppuvuonna 2008, seuraavana vuonna markkinat alkoivat elpyä. Vuonna 2009 alettiin tehdä uutta strategiaa, jossa keskiöön nostettiin elektroniikkaa sisältävät hanat.. Vuonna 2010 Oras menestyi koti- ja ulkomaanmarkkinoilla odotuksiaan paremmin.


title: Oras Group

text: Vuonna 2011 Oras toi markkinoille uusia elektronisesti ohjattuja hanoja ja suuntasi markkinaponnisteluka erityisesti kotitalouksiin. Vuonna 2012 Oras vaihtoi kolmen tehtaan ja seitsemän aluevaraston mallin kahden strategisen tehtaan ja neljän varaston malliin.


title: Oras Group

text: Tammikuussa 2012 Oraksen Leksvikin tehdas Norjassa suljettiin. Osa tuotannosta, mm. Norjan ylivoimaisesti suosituin suihkuhana, Oras Oramix, siirtyi Rauman tehtaalle, osa Puolaan Olesnon tehtaille. Ei-strateginen osa tuotannosta päätettiin ulkoistaa. Päätös oli osa Oras 2015 -strategiaa, jolla yritys pyrki vastaamaan markkinoiden nopeisiin ja syviin muutoksiin. Jälkikäteen sulkemisoperaatiota pidettiin onnistuneena, sillä Norjassa ei tullut markkinahäiriötä ja sulkemistilanteessa 70 prosentilla henkilöstöstä oli jokin uusi työlistymisratkaisu olemassa. Paikallisesta yrittäjästä, joka osti tehdaskiinteistön ja koneet, tuli Oraksen alihankkija.


title: Oras Group

text: Maaliskuussa 2012 Oras aloitti yt-neuvottelut, joiden seurauksena mm. yhtiön tukitoimintoja siirrettiin raumalaiseen yritykseen. Pohjoismaiden jakelu päätettiin keskittää Göteborgiin rakennettuun jakelukeskukseen.


title: Oras Group

text:
Vuonna 2012 Oras palasi tunnuslukuihin, joita siltä on totuttu kuulemaan ja sen kannattavuus ja tulos paranivat merkittävästi. Liikevaihto kasvoi 2 miljoonaa euroa, ja voittoprosentti 3,5 prosenttiyksikköä (13,1% vuonna 2012). Tulos selittyy tuottavuuden ja tehokkuuden parantumisella, uusilla tuotteilla ja elektronisten hanojen menestymisestä kotitalousmarkkinoilla
. Noin viidennes liikevaihdosta tuli älyhanoista ja esimerkiksi Moskovan Bolšoi-teatteri tilasi yli 600 kosketusvapaata hanaa.


title: Oras Group

text: Oraksen tuotteissa hyödynnetään käyttäjäystävällisyyttä parantavia teknisiä ratkaisuja ja myös veden ja energian tehokkaaseen käyttöön panostetaan. Tuotannostakin tehdään ekotehokasta, esimerkiksi hanatestaukseen on alettu käyttää veden sijasta paineilmaa, mikä säästää paitsi tuhansia kuutiota vettä myös aikaa. Paineilmakompressorit on keskitetty yhteen paikkaan ja ns. hukkalämpö otetaan talteen. Tuotantostrategian ydinosaamista on messingin, muovin ja elektroniikan yhdistäminen. Hanojen tuotantoprosessi alkaa valimosta, jossa messingistä valetaan hanojen runko-osat ja muut valettavat komponentit. Oraksen hanoissa kaikki vesijohtopaineen alaiset osat on valettu messingistä. Muovia käytetään joissakin kahvoissa, nupeissa ja hanarunkojen koteloissa. Yritys valmistaa itse kaikki strategiset komponentit.


title: Oras Group

text: Oraksen tuotteissa tärkeintä ei ole trendikkyys, vaan edistyksellisyys hanateknologiassa ja muotoilun tuoma käyttömukavuus. Oraksen tuotteita on ollut suunnittelemassa niin suomalaisia kuin ulkomaalaisiakin muotoilijoita, kuten


title: Oras Group

text: Oraksen hanavalikoimaan kuuluvat


title: Kapteeni Kanki

text: Kapteeni Kanki on Myrkky-lehdessä vuodesta 2003 ilmestynyt Kari Sihvosen huumorisarjakuva. Vuonna 2009 Zum Teufel -kustannus julkaisi sarjasta kokoelmateoksen. Myrkky-lehden lopetettua toimintansa Sihvonen piirtää uusia Kanki-tarinoita harvemmin.


title: Kapteeni Kanki

text: Kapteeni Kangessa seikkailevat muun muassa Kapteeni Kanki, Pirjo, Slarbatron, Tohtori Morgan, Salami ja Fagenstainin hirviö.


title: Daniel Gregory Mason

text: Daniel Gregory Mason (20. marraskuuta 1873 Brookline, Massachusetts – 4. joulukuuta 1953 Greenwich, Connecticut) oli yhdysvaltalainen säveltäjä. Hän kuului merkittävään muusikkosukuun: hän oli virsiä säveltäneen Lowell Masonin lapsenlapsi, ja pianonvalmistaja Mason and Hamlinin perusti hänen isänsä Henry Mason, jonka veli oli säveltäjä William Mason.


title: Daniel Gregory Mason

text: Masonia opettivat John Knowles Paine, George Chadwick, Percy Goetschius ja Vincent d'Indy. Hän työskenteli vuosikymmeniä Columbian yliopistolla.


title: Daniel Gregory Mason

text: Masonin ensimmäinen opus oli valssien kokoelma pianolle. Pianomusiikin lisäksi hänen tuotantoonsa kuuluu muun muassa kolme sinfoniaa, alkusoitto "Chanticleer" (1926) ja lauluja. Hän sai vahvoja vaikutteita Saksan romantiikan ajan säveltäjiltä ja jokin verran modernismista. Hän kirjoitti useita esseitä ja oppaita.


title: Bundesautobahn 5

text: Bundesautobahn 5 (BAB 5), lyhyemmin Autobahn 5 (A 5), on 440 kilometriä pitkä pohjois–eteläsuuntainen moottoritie Saksassa. Noin 178 kilometriä väylästä sijaitsee Hessenin osavaltiossa ja eteläinen 262 kilometrin osuus puolestaan Baden-Württembergin osavaltiossa. A 5:n reitti alkaa keskeltä Saksaa Hattenbachin risteyksestä ja kulkee Frankfurt am Mainin kautta Saksan lounaisrajan tuntumassa Sveitsin Baseliin.


title: Bundesautobahn 5

text: A 5 kuuluu Euroopan keskeisiin pohjois–eteläsuuntaisen tieliikenteen väyliin. Sitä myöten kulkee liikenne Pohjois-Euroopasta Sisiliaan ja Espanjaan. Frankfurtissa (Frankfurter Kreuz) A 5 risteää moottoritie A 3:n kanssa, joka kulkee Alankomaiden rajalta Ala-Reinin alueelta Passauhin Itävallan rajalle. Freiburg im Breisgaun eteläpuolella A 5:ltä on yhteys Ranskan moottoritieverkkoon ja sitä kautta Espanjaan. A 5 on suurimmaksi osaksi neli- tai kuusikaistainen. Frankfurt am Mainin seudulla kaistoja on neljä suuntaansa, eli kahdeksan.


title: Bundesautobahn 5

text: Moottoritietä Frankfurt am Main–Darmstadt alettiin rakentaa 23. syyskuuta 1933. Osuus avattiin 19. toukokuuta 1935. Sen oli määrä kuulua moottoritieyhteyteen Hampuri–Frankfurt am Main–Basel (HaFraBa), jota alettiin suunnitella vuonna 1926. Kommunistit ja kansallissosialistit kaatoivat yksityisen HaFraBa-hankkeen ja toivat tilalle oman valtiollisen hankkeensa. Frankfurt am Main–Darmstadt oli Saksan ensimmäinen "valtakunnanmoottoritie" eli Reichsautobahn. Maan vanhin moottoritie on kuitenkin 18-kilometrinen Köln–Bonn (nykyinen BAB 555), jonka rakennustyö aloitettiin Weimarin tasavallan aikana 1929 ja joka avattiin liikenteelle 6. elokuuta 1932.


title: Bundesautobahn 5

text: 1920-luvulla kaavailtu moottoritie Hampurista Frankfurt am Mainin kautta Baseliin ei toteutunut aivan sellaisenaan, sillä reitin pohjoinen osuus on moottoritietä A 7, joka kulkee Saksan halki Tanskan rajalta Itävallan rajalle. A 5:n ja A 7:n yhtymäkohta on Hattenbachin risteys Niederaulan kunnan alueella. Nelisen kilometriä risteyksestä pohjoiseen sijaitsee puolestaan A 7:n ja A 4:n risteys.


title: Bundesautobahn 5

text: Moottoritieosuus Ettlingen–Bruchhausen otettiin käyttöön vuonna 1955, osuus Bruchhausen–Baden-Baden vuonna 1956 ja Baden-Baden–Bühl vuonna 1958. Osuudet Bühl–Achern ja Müllheim/Neuenburg–Märkt avattiin liikenteelle 1959. Osuus Achern–Offenburg oli valmis 1960 ja seuraavana vuonna avattiin Offenburg–Riegel ja Freiburg-Süd–Müllheim/Neuenburg. Vuonna 1962 saatiin valmiiksi Riegelin ja Freiburg-Süd -liittymän väli. Vuonna 1963 oli vuorossa osuus Märktistä Weil am Rheiniin. BAB 5:n eteläisin osuus Weil am Rheinista Sveitsin rajalle avattiin vihdoin 14. kesäkuuta 1980.


title: Bundesautobahn 5

text: Mannheimin keskusta sijaitsee kymmenisen kilometriä A 5:n länsipuolella. A 5:stä erkanee Kreuz Weinheimissa (liittymä 33) kuusikilometrinen kokoojatie A 659, joka vie Mannheimiin. Hieman etelämpänä, Kreuz Heidelbergissa, A 5:stä erkanee puolestaan 11,9-kilometrinen A 656 kohti Mannheimin keskustaa. Eteläosassaan A 5 seurailee Reinin rantaa, ja sitä myöten myös Saksan ja Ranskan välistä rajaa. Baden-Württembergin lounaiskolkassa tie kulkee vain kivenheiton päässä rajalta. Neuenburgin risteyksessä (Dreieck Neuenburg, liittymänumero 66) Freiburgin eteläpuolella Ranskan Autoroute A36 muotoutuu A 5:n länteen suuntaavista rampeista. Virallisesti A36 alkaa Ranskan rajalta 400 metriä risteyksestä itään keskellä Reinin ylittävää siltaa. A36:n ja A 5:n yhdistävä tienpätkä tunnettiin ennen nimellä A 862. Nykyisin A 862 on A 5:n haarautuma. Aikoinaan A 862 oli 0,4 kilometrin pituudellaan Saksan lyhyin moottoritie.


title: Bundesautobahn 5

text: A 5:n alkupiste eli Hattenbacher Dreieck on nollan kilometrin sijasta määritetty kohdaksi km 372. Etäisyys on laskettu pohjoisesta tulevan A 7:n mukaisesti. A 5:n etäisyysnumerointi päättyy Sveitsin puolelle Baseliin kohtaan km 814. Osuudella Frankfurter Kreuz – Zeppelinheim/Dreieich kulkee 150 700 ajoneuvoa vuorokaudessa, joten se kuuluu Saksan vilkkaimmin liikennöityihin tieosuuksiin.


title: Bundesautobahn 5

text: Nykyisen Frankfurter Kreuzin eteläpuolella tehtiin nopeuskokeiluja 1930-luvulla. Kilpa-autoilija Bernd Rosemeyer sai surmansa tällaisessa kokeilussa 28. tammikuuta 1938, hän oli päässyt ennen kuolemaansa 400 km:n tuntinopeuteen. Langen/Mörfeldenin liittymän lähellä sijaitsevalle parkkipaikalle on pystytetty muistokivi Rosemeyerille ("Bernd-Rosemeyer-Mahnmal"). Moottoriteiden A 5 ja A 8 risteysalueella järjestettiin vuosina 1946–1951 kilpa-ajoja nimellä Karlsruher Dreiecksrennen. Niihin osallistuivat muun muassa Karl Kling ja Hans Stuck.


title: Bundesautobahn 5

text: Ranskan, Saksan ja Sveitsin valtakunnanrajojen yhtymäpiste eli Dreiländereck sijaitsee noin kilometrin verran länteen BAB 5:n reitiltä.


title: Paistinpannumurhaajat

text: Paistinpannumurhaajat ("Eating Raoul") on vuonna 1982 julkaistu musta komedia Hollywoodissa asuvasta vanhoillisesta avioparista. Elokuvan ohjasi Paul Bartel, ja sen kirjoittivat Bartel ja Richard Blackburn.


title: Paistinpannumurhaajat

text: Paul ja Mary Bland ovat viininmyyjä ja sairaanhoitaja, jotka valittavat huonoa elämäntilaansa ja haaveilevat ravintolan perustamisesta.


title: Paistinpannumurhaajat

text: Kun herra Bland saa potkut viinikaupasta, pari jää melkein rahattomaksi ja mahdollisuudet, joista he haaveilivat, vähenevät nopeasti. Heidän ahdinkonsa pahenee, kun he tajuavat asuvansa huoneistossa, jossa pidetään säännöllisesti pintaliitäjien juhlia.


title: Paistinpannumurhaajat

text: Kun juopunut pintaliitäjä harhailee Blandien huoneistoon ja yrittää raiskata rouva Blandin, herra Bland tappaa miehen lyömällä häntä raskaalla paistinpannulla. Blandit ottavat miehen rahat ja laittavat miehen jätepuristimeen. Myöhemmin he tappavat toisenkin pintaliitäjän samalla tavalla. Blandit tajuavat, että voivat rikastua tappamalla ”rikkaita perverssejä”. Niinpä Blandit tekevät niin.


title: Paistinpannumurhaajat

text: Löydettyään autostaan lentolehtisen, joka ylistää halpaa lukkoasennusta, Blandit päättävät herra Blandin viinikokoelman turvaksi vaihdattaa asuntonsa oven lukot.


title: Paistinpannumurhaajat

text: Lukkoseppä on nimeltään Raoul. Raoul on latinomies, joka ryöstää asiakkaidensa kodit. Raoul murtautuu Blandien huoneistoon yöllä vaihdettuaan lukot, vain törmätäkseen Blandien viimeisimmän uhrin, natsifetisistin, ruumiiseen.


title: Paistinpannumurhaajat

text: Paul saa Raoulin kiinni, ja he tekevät sopimuksen: Raoul ei kerro Blandien salaisuutta, ja kertoo heille tietävänsä paikan, jossa ruumiita voi ”vaihtaa” rahaksi. Blandit hyväksyvät sopimuksen, ja Raoul lähtee myymään pintaliitäjien ruumiita koiranruokatehtaalle, ja varastaa samalla uhrien autot ja myy ne.


title: Paistinpannumurhaajat

text: Eräänä yönä pian tapahtuneen jälkeen herra Bland lähtee ostamaan tarvikkeita (ja uutta paistinpannua, koska rouva Bland ei tahdo käyttää ruoanlaitossa pannua, jolla tapetaan ihmisiä) ja rouva Bland jää yksin taloon. Heidän seuraava asiakkaansa on pukeutunut kuin hippi (Ed Begley Jr.) saapuu, kun herra Bland on poissa. Kun rouva Bland kertoo miehen olevan myöhässä tapaamisesta, yrittää mies raiskata rouva Blandin. Raoul tulee sisälle juuri sillä hetkellä, näkee asiakkaan hyökkäämässä rouva Blandin kimppuun ja lyö miehen vyöllään kuoliaaksi. Sitten Raoul tarjoaa Marylle marihuanaa, ja he harrastavat seksiä.


title: Paistinpannumurhaajat

text: Raoul ja rouva Bland nukkuvat yhdessä vielä kerran, ja Raoul ehdottaa rouva Blandille, että he karkaisivat yhdessä. Kun Raoul yrittää ajaa herra Blandin yli autolla, herra Bland palkkaa Doris the Dominatrixin uskottelemaan Raoulille, että hänet on karkotettu maasta. Raoul kertoo herra Blandille, että hän on menossa naimisiin Maryn kanssa. Raoul vie herra Blandin keittiöön, jotta hän ja Mary voisivat yhdessä tappaa herra Blandin. Kuitenkin käy niin, että Mary tappaa Raoulin paistinpannulla.


title: Paistinpannumurhaajat

text:
Mary ja Paul muistavat kutsuneensa kiinteistönvälittäjänsä (joka auttaa heitä löytämään heidän unelmiensa ravintolan) päivälliselle. Talossa ei ole ruokaa, ja vain vähän ennen hänen saapumistaan Paul ja Mary tekevät aterian Raoulista ja tarjoilevat hänet päivälliseksi. Viimeinen kuva elokuvassa on kuva hymyilevistä Paulista ja Marysta, jotka seisovat uuden ravintolansa edessä, ja ruudulla näkyy kuvateksti: ”Bon Appétit”.
Kymmenestä suomalaisesta ensi-iltakriitikosta kaksi antoi "Paistinpannumurhaajille" kolme tähteä, yksi kaksi tähteä ja kaksi yhden tähden, keskiarvona 1,8 tähteä neljästä.


title: Bundesautobahn 6

text: Bundesautobahn 6 (BAB 6), lyhyemmin Autobahn 6 (A 6), on 477 kilometriä pitkä länsi–itäsuuntainen moottoritie Saksassa. Sitä kutsutaan myös nimellä Via Carolina. BAB 6 kulkee Ranskan rajalta Saarbrückenistä Waidhausiin Tšekin rajalle. Väylä sijaitsee Saarlandin, Rheinland-Pfalzin, Hessenin, Baden-Württembergin ja Baijerin osavaltioissa. BAB 6 on osa Eurooppatietä E50 (Rennes–Mahatškala).


title: Bundesautobahn 6

text: Suurelta osin BAB 6 on varsin vanhanaikainen, ja sillä on meneillään tai suunnitteilla useita modernisointiprojekteja.


title: Bundesautobahn 6

text: Nykyisen BAB 6:n varhainen edeltäjä oli Via Carolina, keisari Kaarle IV:n (1316–1378) alkuun panema tieyhteys Nürnbergin ja Prahan välillä. 1930-luvulla rakennettiin Reichsstraße 14 (nykyinen Bundesstraße 14) historiallisen esikuvansa mukaan Nürnbergistä Prahaan. Valtatietä 14 rakennettiin Nürnbergistä myös lännen suuntaan kohti Stuttgartia.


title: Bundesautobahn 6

text: Vuonna 1935 otettiin käyttöön moottoritieyhteys Viernheimin ja Mannheimin välillä. Reinin yli rakenteilla oleva silta romahti 12. joulukuuta 1940, jolloin 30 työntekijää sai surmansa. Toisen maailmansodan takia työt keskeytettiin. Romahtanut silta rakennettiin sodan jälkeen uudelleen ja sen nimeksi tuli Theodor-Heuss-Brücke (Theodor Heussin silta). Vuonna 1953 avattiin nykyisen BAB 6:n ensimmäinen ajorata välillä Mannheim–Frankenthal ja toinen vuonna 1961. Landstuhlin ja Frankenthalin välinen osuus valmistui 1941. Saksan ilmavoimat käytti Landstuhlin ja Kaiserslauternin välistä osuutta kuitenkin sotilaslentokenttänä ja sodan jälkeen Yhdysvallat perusti alueelle Ramsteinin tukikohdan. Uusi moottoritie linjattiin tukikohdan eteläpuolitse Kaiserslauternin kautta Waldmohriin Saarlandin rajalle. Tieosuuden valmistumisen aikana 1950-luvulla Saarland oli autonominen alue. Saarbrückeniin moottoritie valmistui vuonna 1963 ja vuonna 1969 se yhdistettiin Ranskan moottoritieverkkoon Goldene Bremmin rajanylityspaikalla.


title: Bundesautobahn 6

text: Ensimmäiset suunnitelmat moottoritiestä Heilbronn–Nürnberg valmistuivat 1935. Vuonna 1938 aloitettiin rakennustyö Württembergissä välillä Weinsberg–Bretzfeld sekä välillä Schwabach–Nürnberg pohjoisessa Baijerissa. Jälkimmäinen osuus valmistui sodasta huolimatta vuonna 1941. Moottoritie Mannheimista Heilbronniin (Autobahnkreuz Mannheim – Autobahnkreuz Weinsberg) valmistui 1960-luvulla.


title: Bundesautobahn 6

text: Rakennustyö välillä Heilbronn–Schwabach aloitettiin 1966. Suurimmat ongelmat liittyivät tuolloin Kocherin ja Jagstin jokilaaksojen ylittämiseen. Osuus oli kokonaisuudessaan valmis 1979, jolloin otettiin käyttöön 58-kilometrinen väli Kupferzell–Ansbach-West. Tällä osuudella, Schwäbisch Hallissa, sijaitsee Kocherin jokilaakson silta eli Kochertalbrücke, joka on Saksan korkein (korkeus 185 m, pituus 1 128 m, leveys 31 m).


title: Bundesautobahn 6

text: 1970-luvulla moottoritietä rakennettiin Nürnbergin itäpuolelle. Vuosina 1970 ja 1971 avattiin liikenteelle 37 km pitkä osuus Altdorfista Ambergiin (Kreuz Altdorf – Amberg-West). Vuonna 1979 valmistuivat osuudet Kreuz Nürnberg-Ost – Kreuz Altdorf sekä ensimmäinen ajorata välillä Amberg-West – Amberg-Ost. Toinen ajorata valmistui 1991. BAB 6:n itäinen päätepiste jäi kylmän sodan vuosina melko kauaksi Tšekkoslovakian rajalta. Ambergista Tšekin rajalle moottoritietä alettiin rakentaa 1990-luvun lopulla. Ensin valmistuivat osuudet Waidhaus – valtakunnan raja ja Pleystein–Waidhaus. Kymmenkilometrinen kappale Oberpfälzer Waldin risteyksestä Wernbergiin avattiin 27. heinäkuuta 2005. Moottoritie A 6 Ranskan rajalta Tšekin rajalle oli kokonaisuudessaan valmis 10. syyskuuta 2008, kun 20-kilometrinen väli Amberg-Ost – Kreuz Oberpfälzer Wald avattiin liikenteelle. Samalla tuli valmiiksi moottoritieyhteys Pariisin ja Prahan välille.


title: Bundesautobahn 6

text: Eräs moottoritie 6:n nykyaikaistamishankkeista on osuus Vierheimer Dreieck – Kreuz Mannheim. Nelikaistainen tieosuus kuusikaistaistettiin 2000–2008. Ajoratojen leveys tällä 6,5 km pitkällä osuudella oli ennen remonttia 8 m, sen jälkeen 14,50 m. Siltoja rakennettiin seitsemän. Erityistä huomiota kiinnitettiin meluntorjuntaan käyttämällä tien päällysteenä uudentyyppistä pesubetonia. Meluaitoja rakennettiin noin 10,5 km. Toimenpiteillä saavutettiin enimmillään 10 desibelin alennus melutasoon. Käytännössä se on sama kuin liikenteen määrä olisi vähentynyt 90 %.


Kohtauksia luokkataistelusta Beverly Hillsissä ("Scenes from the Class Struggle in Beverly Hills") on mustan huumorin elokuva vuodelta 1989. Sen on kirjoittanut sekä ohjannut Paul Bartel, ja pääosia näyttelevät Mary Woronov ja Robert Beltran. Elokuvassa nähdään myös Jacqueline Bisset, Ray Sharkey, Ed Begley Jr., Wallace Shawn ja Paul Mazursky.


title: Kohtauksia luokkataistelusta Beverly Hillsissä

text: Mary Woronov oli ehdolla roolistaan vuoden 1990 Independent Spirit Awardin saajaksi parhaasta naissivuosasta.


text: Clare Lipkin (Bisset) on tuore vaimo, joka yrittää selvitä vieraansa Lisabethin, tämän himokkaan ex-miehen (Shawn) ja oman perheensä ongelmista. Hän ahdistuu myös vastikään kuolleen aviomiehensä (Mazursky) haamun takia.


text: Lisabethin ystävä Juan (Beltran) ja Claren autonkuljettaja Frank (Sharkey) lyövät vetoa siitä, kumpi saa ensin vieteltyä toisen työnantajan. Biseksuaali Frank laittaa peliin myös rahaa, mutta tahtoo mahdollisen voiton sattuessa kohdalle Juanin vuoteeseen kanssaan. Juan voittaa vedon, mutta väittää hävinneensä, ja niinpä hän ja Frank harrastavat seksiä.


text: "Video-oppaassa" vuodelta 1995 Asko Alanen antoi elokuvan Suomessa julkaistulle VHS-kasettiversiolle neljä tähteä viidestä, mikä teoksen mukaan vastaa sanallista arviota ”erinomainen” tai ”lajivalio”. Hän kuvasi elokuvaa herkullisesti elostelevaksi farssiksi, jossa on ”terve annos ’kummaa skeidaa’ ”.


title: Laminaarinen virtaus

text: Laminaarinen virtaus on viskoottinen virtaus. Laminaarisessa virtauksessa virtaavan fluidin hiukkaset etenevät tasaisissa rinnakkaisissa kerroksissa. Kerrokset voivat liukua toistensa ohi eri nopeuksilla, mutta ovat "sileitä" eivätkä siis sekoitu keskenään. Sen sijaan turbulentissa virtauksessa kerrokset sekoittuvat keskenään.


title: Laminaarinen virtaus

text: Virtaus on laminaarinen, kun virtausnopeus on pieni ja virtaavan aineen viskositeetti on suuri. Laminaarinen virtaus voikin muuttua turbulentiksi, jos virtausnopeus kasvaa tarpeeksi tai jokin aiheuttaa virtaukseen äkillisen nopeudenmuutoksen saaden virtauksen muuttumaan epäsymmetriseksi.


title: Laminaarinen virtaus

text: Virtauksen laminaarisuutta voidaan mitata dimensiottomalla Reynoldsin luvulla, joka kuvaa fluidin inertiavoiman suhdetta viskoottisiin voimiin. Jos luku on pieni, on kyseessä laminaarinen virtaus ja luvun ollessa suuri on kyseessä turbulentti virtaus.


title: Lawrence Tierney

text: Lawrence Tierney (s. 15. maaliskuuta 1919 – 26. helmikuuta 2002) oli yhdysvaltalainen näyttelijä.


title: Lawrence Tierney

text:
Hän näytteli vuonna 1945 elokuvassa "Pankkirosvo Dillingerin viimeiset päivät" John Dillingeria ja vuonna 1947 elokuvassa "Born to Kill". Hän näytteli myös uransa loppupuolella 1990-luvulla nuoren elokuvaohjaaja Quentin Tarantinon ensiohjauksessa "Reservoir Dogs".
Tierney kuoli 82-vuotiaana 26. helmikuuta vuonna 2002 losangelesilaisessa hoitokodissa.


title: Gunnar Hökmark

text: Anders Gunnar Hökmark (s. 19. syyskuuta 1952 Ystad) on maltillisessa kokoomuksessa vaikuttava ruotsalainen poliitikko. Hän opiskeli taloustiedettä, toimi vuosina 1979–1984 maltillisen nuorisoliiton puheenjohtajana ja istui vuosina 1982–2004 Ruotsin valtiopäivien jäsenenä. Vuosina 2003–2004 hän toimi valtiopäivien perustuslakikomitean puheenjohtajana.


title: Gunnar Hökmark

text: Vuosina 1991–1999 Hökmark toimi kokoomuksen puoluesihteerinä.


title: Gunnar Hökmark

text: Hökmark on istunut Euroopan parlamentin jäsenenä vuodesta 2004. Hänet valittiin uudelle kaudelle 2009 ja 2014. Hänen kirjojensa joukkoon kuuluu "Frihetens värden: den europeiska utmaningen" (2005). Hän on ollut vuodesta 2007 Samfundet Sverige-Israelin johdossa.


title: Gantt-kaavio

text: Ganttin kaavio on erityisesti projektinhallinnassa suosittu janakaavio, joka esittää projektin ja sen työvaiheiden edistymisen suhteessa aikaan. Kaavion kehitti amerikkalainen insinööri ja keksijä Henry Gantt jo 1800-luvulla, ja se on nimetty hänen mukaansa.


title: Gantt-kaavio

text: Gantt-kaaviossa ylimmäksi vaakatasoon sijoitetaan aikajana. Työvaiheet sijoitetaan allekkain kaavion vasempaan laitaan. Kutakin työvaihetta kuvaava jana sijoitetaan työtehtävän riville aikajanan siihen kohtaan, jolloin työ on määrä aloittaa. Janan suuruus kuvaa vaiheen vaatimaa työmäärää aikajanan aikayksiköissä mitattuna. Jana päättyy aikajanalla kohtaan, jolloin työvaiheen on määrä olla valmis. Kaavioon sijoitettujen janojen avulla on helppo hahmottaa työvaiheiden toteutusjärjestys: jokin vaihe saattaa kestää koko projektille varatun ajan, toista taas ei voida aloittaa ennen kuin jokin toinen työvaihe on valmis. Janojen värityksellä voidaan seurata työvaiheen etenemistä. Kaaviossa on yleensä jonkinlainen kursori kyseisen päivän kohdalla, ja tähän vertaamalla nähdään helposti onko työvaihe aikataulussa, vai kenties siitä jäljessä.


title: Gantt-kaavio

text: Ganttin kaavio on yksi vanhimpia ja yksinkertaisimpia tekniikoita seurata projektin edistymistä. Sen merkittävin etu on visuaalisuus, joka auttaa hahmottamaan projektin aikataulun yhdessä kaikkien vaadittavien työvaiheiden kanssa kerralla alusta loppuun. Selkeästi hahmotettavalla kaaviolla on helppo pitää projektin työntekijät perillä sen etenemisestä sekä tehdä selvitystä projektin tilanteesta myös muille asianomaisille. Ganttin kaavion heikkoudet tulevat sen yksinkertaisuudesta: kaavio esittää työmäärän ainoastaan suhteessa aikaan ottamatta huomioon muita työn vaativuuteen liittyviä tekijöitä. Aina kaikkien työvaiheiden väliset riippuvuudet eivät ole selvästi tunnistettavissa ja täten kaavio vääristyy. Lisäksi projektissa, jossa työvaiheita on lukumääräisesti monta, saattaa visuaalinen selkeys kärsiä. Kaaviosta ei myöskään ilmene mahdollinen tehtävän suoritusnopeuden vaihtelu tehtävän eri vaiheissa eikä kaaviossa ole myöskään tehtävän tekemiseen mahdollisesti liittyvää sijaintitietoa, vrt. vinoviiva-aikataulu.


title: Chopping Mall

text: Chopping Mall on yhdysvaltalainen kauhu-/sci-fi-elokuva, jonka ensi-ilta oli 21. maaliskuuta 1986, ja sitä näytettiin nimellä Killbots.


title: Chopping Mall

text: Kun elokuva näytettiin ensi kertaa, se ei ollut menestys. Vähän ajan päästä se näytettiin uudestaan nimellä "Chopping Mall", ja se sai paremman vastaanoton. Elokuva kertoo tappajaroboteista jotka ottavat ostoskeskuksen valtaansa ja murhaavat teini-ikäisiä työntekijöitä.


title: Chopping Mall

text: Elokuvan ohjasi Jim Wynorski ja kirjoittivat Wynorski ja Steve Mitchell. Sitä kuvattiin enimmäkseen Sherman Oaks Galleriassa. Elokuvana pääosissa olivat Kelli Maroney (joka oli myös elokuvassa "Night of the Comet") sekä Tony O'Dell. Sen tuotti elokuvantekijä Roger Corman vaimonsa Julien kanssa. Paul Bartel ja Mary Woronov näyttelivät uudestaan Paul ja Mary Blandia, joita esittivät elokuvassa "Paistinpannumurhaajat".


title: Chopping Mall

text: Park Plaza Mall on juuri asentanut uuden turvajärjestelmän, johon kuuluu kolme huipputekniikalla varustettua turvarobottia.


title: Chopping Mall

text: Neljä nuorta paria päättää pitää elämänsä suurimmat juhlat. He kaikki jäävät ostoskeskukseen sulkemisajan jälkeen juomaan, juhlimaan ja huoraamaan. Ainoa huono puoli juhlissa on se, että juuri sinä yönä turvajärjestelmässä on vikaa, ja roboteista tulee tappajarobotteja, ja ne hyörivät ympäri ostoskeskusta tappamassa juhlijoita. Jokaisen murhansa jälkeen robotit sanovat: ”Have a nice day.” ("Hyvää päivänjatkoa.")


title: Chopping Mall

text: Paul Bartel ja Mary Woronov uusivat Paistinpannumurhaajat-elokuvan roolihahmonsa.


title: Hugh Anderson

text: Hugh Anderson (s. 18. tammikuuta 1936) on uusiseelantilainen entinen ratamoottoripyöräilijä. Hän voitti maailmanmestaruuden neljä kertaa: 50-kuutioisissa vuosina 1963 ja 1964 sekä 125-kuutioisissa vuosina 1963 ja 1965.


title: Hugh Anderson

text: Hugh Anderson aloitti kilpauransa kotimaassaan 350- ja 500-kuutioisissa. Vuonna 1960 hän siirtyi Isoon-Britanniaan kilpailemaan. Anderson ajoi MM-sarjassa 50cc, 125cc, 250cc ja 350cc -luokissa. Hän kilpaili lähes koko uransa Suzukilla. Japanilaistalliin Anderson siirtyi vuonna 1962.


title: Hugh Anderson

text: Hugh Anderson on kilpaillut aktiiviuransa jälkeen klassikkopyörien kilpailuissa. Anderson valittiin Uuden-Seelannin urheilun Hall of fameen vuonna 1995. Syyskuussa 2009 Andersonilta poistettiin hyvänlaatuinen kasvain.


title: Frankenweenie

text: Frankenweenie on vuonna 1984 valmistunut lyhytelokuva, jonka on ohjanut Tim Burton. Hän on käsikirjoittanut elokuvan Leonard Rippsin kanssa. Frankenweenie parodioi vuonna 1931 ensi-iltansa saanutta elokuvaa "Frankenstein", joka pohjautuu Mary Shelleyn samannimiseen romaaniin.


title: Frankenweenie

text: "Frankenweeniesta" tehtiin myöhemmin edelleen Burtonin ohjaamana kokopitkä elokuva, joka sai ensi-iltansa 5. lokakuuta 2012. Elokuva toteutettiin mustavalkoisena, kolmiulotteisesti kuvattuna stop motion -animaationa. Elokuvan vastaavana tuottajana toimi muun muassa "Leijonakuninkaan" tuottanut Don Hahn.


title: Frankenweenie

text: Victor Frankenstein (Barret Oliver) on nuori poika, joka tekee elokuvia bullterrieristään Sparkysta. Kun Sparkyyn osuu auto, Victor oppii koulussa lihasten elektronisista impulsseista, ja keksii, kuinka herättää Sparkyn henkiin. Hän rakentaa koneita, jotka keräävät salamoita, jotka elvyttävät hänen koiransa. Kun Victor on kiitollinen, pelkäävät naapurit koiraa kuollakseen. Pian joutuvat Sparky ja Victor juoksemaan pakoon, ja he joutuvat paikalliselle minigolfradalle ja piiloutuvat tuulimyllyyn. Kun Frankensteinien naapurit saapuvat paikalle, he käyttävät tupakansytytintä valona yrittäessään nähdä heidät, ja sytyttävät tuulimyllyn tuleen. Victor kaatuu ja menettää tajunsa, mutta Sparky pelastaa hänet liekeistä juuri oikealla hetkellä. Väkijoukko ymmärtää virheensä ja pyytää anteeksi. Myöhemmin Sparky rakastuu puudeliin, jonka hiustyyli muistuttaa etäisesti Frankensteinin morsianta.


title: House of Carters

text: House of Carters (aikaisemmin The Carters) oli dokumentti/tosi-tv ohjelma, jota esitettii Yhdysvalloissa kanavalla E! ja Kanadassa kanavalla "MuchMusic". Ohjelma kertoo Backstreet Boys -yhtyeen laulaja Nick Carterin ja tämän neljän sisaruksen elämistä heidän yrittäessä yhtenäistää perhettään ja menestyä urallaan. Sarjan ensi-ilta oli 2. lokakuuta 2006 ja "E!" tilasi sarjaa kahdeksan jakson verran. Ohjelmassa esiintyvät Nick, B.J., Aaron, Leslie ja Angel Carter.


title: Revolver

text: Revolver voi tarkoittaa ainakin seuraavia:


title: Esa Hukkanen

text: Esa Juhani Hukkanen (s. 25. helmikuuta 1963 Lahti) on suomalainen nyrkkeilijä ja nyrkkeilyvalmentaja.


title: Esa Hukkanen

text: Hukkanen sai pronssia junioreiden EM-kilpailujen 71 kg:n sarjassa Schwerinissä 1982. Ensimmäisissä aikuisten arvokisoissaan, Budapestin EM-kilpailuissa 1985 hän karsiutui 71-kiloisten ensimmäisellä kierroksella. Hän hävisi ensimmäisen ottelunsa myös seuraavan vuoden Renon MM-kilpailujen 75 kg:n sarjassa.


title: Esa Hukkanen

text: Hukkanen sai pronssia Torinon 1987 EM-kilpailujen 75 kg:n sarjassa. Hän voitti puolivälieräottelussa ruotsalaisen Peter Mokrickin tuomariäänin 4–1, mutta hävisi välieräkamppailussa Puolan Henryk Petrichille 0–5. Soulin olympialaisissa 1988 hän voitti samassa painoluokassa yhden ottelun selviytyen 16 parhaan joukkoon.


title: Esa Hukkanen

text:
Hukkanen voitti 75-kiloisten Pohjoismaiden-mestaruuden 1986. SM-kilpailuissa hän voitti kultaa 71 kg:n painoluokassa 1984 ja 1985 sekä 75 kg:n sarjassa 1986, 1987 ja 1988. Lisäksi hän sai 71-kiloisissa SM-hopeaa 1983 ja pronssia 1982. Seuratasolla hän edusti Lahden Kalevaa.
Aktiiviuransa jälkeen Hukkanen on toiminut valmennustehtävissä. Hän toimi Suomen Nyrkkeilyliiton päävalmentajana 2001–2004. Hänen valmennettaviinsa kuuluu poikansa Ville Hukkanen.


title: Lars Holm

text: Lars Holm (s. 1943 Gävle, Ruotsi) on ruotsalainen harmonikkapedagogi ja -taiteilija, joka tunnetaan konserttiharmonikansoiton ja -opetuksen uranuurtajana Pohjoismaissa.


title: Lars Holm

text: Holm syntyi ja vietti nuoruutensa Gävlessä. Hän opiskeli ensin kuvataidealalle, mutta musiikki vei lopulta voiton. Hän opiskeli Trossingenissa 1964–1968 Fritz Doblerin johdolla.


title: Lars Holm

text: Holm toimi tiiviissä yhteistyössä Mogens Ellegaardin kanssa konserttiharmonikan koulutuksen kehittämiseksi Skandinaviassa. Vuonna 1969 Holm julkaisi ensimmäisen nuottikirjan melodiabassoharmonikalle, "Nils Erics melodiebok", Mogens Ellegaardin kanssa ja vuonna 1972 ensimmäisen melodiabassoharmonikan oppikirjan Ellegaardin ja Torbjörn Lundquistin kanssa.


title: Lars Holm

text: Holm toimi opettajana Malmön musiikkikoulussa vuodesta 1968 lähtien, jonne hän meni Ellegaardin kehotuksesta ja Tanskan kuninkaallisen musiikkikonservatorion opettajana 1970−1987. Hän on vieraillut pedagogina muun muassa Brasiliassa, Japanissa, Kanadassa, Hollannissa, Saksassa ja Ranskassa, sekä esiintyvänä muusikkona useissa kokoonpanoissa. Holm on tehnyt useita televisio-ohjelmia muun muassa Lasse Holmqvistin kanssa. Hän jäi eläkkeelle musiikkikoulun opetusvirastaan vuonna 2008.


title: Kai Helenius

text: Kai Helenius on suomalainen nyrkkeilijä.


title: Kai Helenius

text: Helenius karsiutui Torinon 1987 EM-kilpailujen 81 kg:n sarjan ensimmäisellä kierroksella. Kaksi vuotta myöhemmin hän sai samassa painoluokassa pronssia Ateenan EM-kilpailuissa. Hän kukisti puolivälieräottelussa kreikkalaisen Panagiotis Motsakosin tuomariäänin 3–2, mutta joutui luovuttamaan välieräkamppailun Unkarin Lajos Erosia vastaan. Saman vuoden Moskovan MM-kilpailuissa hän eteni puolivälieriin.


title: Kai Helenius

text: Helenius voitti 81-kiloisten Pohjoismaiden-mestaruuden 1986. SM-kilpailuissa hän sai kultaa 81 kg:n sarjassa 1985, 1986, 1987, 1989 ja 1990, hopeaa 75 kg:n painoluokassa 1982 ja 1983 sekä 81-kiloisissa 1984. Seuratasolla hän edusti Tampereen Työväen Nyrkkeilijöitä.


title: First Solar

text: First Solar (NASDAQ:FSLR) on yhdysvaltalainen aurinkokennoja valmistava yritys. Yritys on perustettu vuonna 1999, ja tuotanto käynnistyi vuonna 2002. First Solar Inc. listautui pörssiin vuonna 2006, ja vuonna 2009 sen markkina-arvo oli yli 4,4 miljardia Yhdysvaltain dollaria.


title: First Solar

text: Eurobaron mukaan First Solar nousi vuonna 2008 toiseksi suurimmaksi aurinkosähköyritykseksi tuotantokapasiteetiltaan. Yritys oli vuonna 2008 johtava CdTe ohutfilmitekniikassa (kadmium telluridi). Vuonna 2006 tuotanto oli 60 MW ja vuonna 2008 503 MW. Yrityksen mukaan se kaksinkertaisti tuotantonsa vuonna 2009. Eurobaro-julkaisu selittää yrityksen menestystä sillä, että sen tuotantokustannukset laskivat kaksi kolmasosaa vuosina 2004-2008: 3 dollaria per W sähköä vuonna 2004 ja 0,98 dollaria per W sähköä vuoden 2008 lopussa. Yrityksen työntekijöiden määrä kasvoi vuosina 2007-2008 1 462:sta 3 000:een. Yrityksen liikevaihto oli 1 246 dollaria vuonna 2008.


title: First Solar

text: Solarpark Liberose Saksassa on 53 MW aurinkovoimapuisto, jonne asennettiin First Solarin ohutfilmikennoja. Järjestelmän odotettiin valmistuvan joulukuussa 2009. Kyseinen paikka on Brandenburgissa sijaitseva vanha sotilasalue. Sähköennuste oli 52 GWh vuodessa, joka riittää yli 15 000 kotitaloudelle.


title: Bill Bixby

text: Wilfred Bailey "Bill" Bixby (22. tammikuuta 1934 San Francisco – 21. marraskuuta 1993 Century City, Los Angeles) oli yhdysvaltalainen näyttelijä. Hänellä oli lukuisia rooleja, kuten David Bannerin osa 1970–1980-lukujen vaihteen "The Incredible Hulk" -sarjassa. Bixby sai kolme Emmy-ehdokkuutta ja yhden Daytime Emmy -ehdokkuuden.


title: Bill Bixby

text: Bixby opiskeli City College of San Franciscossa sekä Kalifornian yliopistolla Berkeleyssä ja palveli Yhdysvaltain merijalkaväessä. Hän oli kolmesti naimisissa. Puolisot olivat Brenda Benet (1971–1979), Laura Michaels (1991–1992) ja Judith Kliban (1993). Benet'n kanssa Bixby sai lapsen.


title: Bill Bixby

text: Bixby kuoli eturauhassyöpää sairastettuaan.


title: Indonesian ympäristöpolitiikka

text: Indonesian ympäristöministeri on Rachmat Witoelar vuonna 2009.


title: Indonesian ympäristöpolitiikka

text: Indonesiassa on 300 tulivuorta, joista 76 aktiivista. Maanjäristykset ja tulivuorenpurkaukset ja niihin liittyvät mutavyöryt ovat yleisiä. Sumatraa ja Jaavaa erottaa kapeat salmet mantereesta, siten että näille saarille on voinut levitä mantereen eläimiä ja kasveja muita saaria enemmän. Korkeat vuoret ja saaristo ovat edistäneet Indonesian runsaslajisen elinympäristön kehittymistä. Ilmasto vaihtelee korkeuserojen mukaan. Kuvaavaa on korkea lämpötila ja suuri kosteus. Indonesiassa asuu yli 360 eri kansaa ja heimoa. Kieliä ja murteita on noin 250. Jaavalla on tihein asutus.Vuodesta 2003 Indonesian laki säätää rahoittajat vastuuseen rahanpesusta, jos ne edistävät laittomia metsän hakkuita tai muita ympäristörikoksia. Alkuperäiskansojen maa-oikeudet on kirjattu Indonesian perustuslakiin. Suharton hallitus 1965-1998 ei piitannut maaoikeuksista. Maansa takaisin saaneet alkuperäiskansat istuttavat Chris Langin mukaan harvoin sellupuita, koska siitä saatavat tulot ovat pieniä.


title: Indonesian ympäristöpolitiikka

text: Indonesia on toiseksi suurin tinantuottaja Kiinan jälkeen ja maailman suurin tinan viejä. Tinaa kaivetaan Sumatran viereisiltä saarilta Bangka ja Belitung. Tinaa käytetään mm. elektroniikkaan. Tinan kaivauksesta koituu ympäristötuhoja maalla ja meressä. Ympäristömääräykset estävät tinan kaivun Bangkan rannassa 600 metrin etäisyydeltä, mutta määräyksiä tulkitaan joustavasti. Kaivaukset ovat haitallisia koralliriutoille. Terveiltä koralliriutoilta kalastajat saavat kalaa 1200 ihmiselle neliökilometriltä. Yhteensä Indonesian kalastussaalis on noin 20 tonnia kalaa vuodessa (2009). Indoneesian Maan ystävien mukaan (2009) Etelä-Bangkalla kalasaaliit ovat vähentyneet 80 %. Kalaa on etsittävä yhä kauempaa rannasta, 6–10 km:n päästä. Kalastuksella on suuri taloudellinen merkitys Indonesialle. Harva entinen kaivosalue on entisöity alkuperäiseen kuntoon. Eri sidosryhmien – hallituksen, valvojien ja yhtiöiden – välillä on eturistiriitoja.


title: Indonesian ympäristöpolitiikka

text: 1970-luvulla Indonesia oli johtava trooppisen puun viejä. Ulkomaiset yritykset perustivat puunjalostustehtaita 1980-luvulla. Metsätuotteet olivat 10 % Indonesian viennistä 1990-luvulla. Metsien käytöstä päätti kenraali Suharton valtapiiri.


title: Indonesian ympäristöpolitiikka

text: Indonesiassa käytetään selluntuotantoon koskematonta luonnonmetsää ja sademetsää. Laajoja metsäalueita on raivattu Sumatralla plantaaseiksi selluntuotantoon. Kansainvälisen metsäntutkimuskeskuksen ("Centre for International Forestry Research", Bogor, Indonesia) mukaan vuonna 2000 selluteollisuus oli tuhonnut 835 000 ha sademetsää. Sellukapasiteetti kasvoi 1 milj. tn:sta vuonna 1990 6 milj. tonniin vuonna 2001. Sellutuotannosta 75 % oli kahdella tuottajalla: APP ("Asia Pulp and Paper") ja APRIL ("Asia Pacific Resources International Holdings"). Molemmilla oli Riaun maakunnatta 2 milj. sellutonnin tuotanto. Maaliskuussa 2007 APP tiedotti uudesta 800 000 tn sellutehdasaikeesta ja APRIL suunnitteli 600 000 tn lisäkapasiteettia. Muitakin ulkomaisia sellusuunnitelmia oli kehityksessä. Aluksi raaka-aine on ollut alkuperäinen metsä, jonka tilalle on istutettu puuplantaasi. WWF mukaan APP:n sellutehtaalla Riaussa 5 vuodessa on käytetty 450 000 ha luonnonmetsää. APRIL käyttää 70 % trooppista puuta. Kesäkuussa 2007 poliisitutkinta takavarikoi APRILin trooppisen metsän kuormia, mikä vähensi yrityksen tuotantoa 1/3-osan ½ vuoden ajan. Maaliskuussa 2001 APP ei kyennyt lyhentämään 13,9 mrd $ lainojaan. Osa velkojista vei asian New Yorkin korkeimpaan oikeuteen. Vuoden 2001 lopussa oli 1,4 milj. ha puuplantaaseja teollisuutta varten. Kansainvälisen metsäntutkimuskeskuksen mukaan taloudellinen tappio Indonesialle mukaan lukien kaikki metsätuotteet, maan ja vesiensuojelu ja tulvien torjunta on 3-6 mrd. $ per 1,4 milj ha puuplantaaseja. Maailmanpankki on tukenut sellutehtaden ja puuplantaasien perustamista. Ympäristöarviointeja on tehnyt myös suomalainen Jaakko Pöyry, joka arvioinnin jälkeen on osallistunut samojen tehtaiden suunnitteluun. Human Rights Watch mukaan selluteollisuus aiheutti väkivaltaisuuksia Sumatralla vuonna 2003. Chris Langin mukaan APP istutti puuplantaaseja 1980-90-luvuilla laittomasti uhkailulla ja pelottelulla anastetuille maille aseistettujen poliisien ja armeijan avulla. Yhdysvaltojen tukema Suharton hallinto kaatui vuonna 1998.


title: Indonesian ympäristöpolitiikka

text: APP:n ("Asia Pulp and Paper") sellutehdas Sumatralla saastutti Siak-joen, jonka kalat kuolivat. Aiheesta on saksalainen elokuva "The dirty business of white paper" (2000).


title: Indonesian ympäristöpolitiikka

text: Deutsche Bank oli UFS:n ("United Fiber Systems") taloudellinen neuvonantaja Kalimantanilla Indonesiassa 11/2005. Saksalainen "Robin Wood" –ympäristöjärjestö ripusti pankin pääkonttoriin Frankfurtissa banderollin, jossa luki "”Osakkeet ylös, sademetsä alas”". Deutsche Bank vetäytyi hankkeesta. Jo vuonna 2003 protestoi 65 kansalaisjärjestöä 19 maasta UFS:n sellutehdasprojektia Kalimantanilla (Borneolla) ja maailmanpankin tukea selluprojektille.


title: Barkaroli

text: Barkaroli (, , "venelaulu") on soitin- tai laulusävellystyyppi, joka on tyypillisesti 6/8, 9/8 tai 12/8 -tahtilajissa. Barkarolit ovat erityisesti venetsialaisiin gondoleihin yhdistettyjä sävelmiä, joita gondolieerit esittävät työnsä lomassa.


title: Barkaroli

text: Tunnetuimpia barkaroleja ovat muun muassa Frédéric Chopinin pianobarkaroli ja Jacques Offenbachin barkaroli oopperassa Hoffmannin kertomukset.


title: Norsunluurannikon ympäristöpolitiikka

text: Norsunluurannikon ympäristöpolitiikkaan liittyvät paikalliset ja maailmanlaajuiset ympäristökysymykset ja kansainväliset, valtiolliset ja kunnalliset sopimukset ja ohjauskeinot, keskustelu, tutkimus ja rahoitus. Ympäristöpolitiikkaan vaikuttavat puolueet, rahoittajat, asukkaat, yhteisöt, yhdistykset, kansalaisliikkeet ja lehdistö. Ympäristöpolitiikka vaikuttaa lajien monimuotoisuuteen ja kansanterveyteen. Norsunluurannikko itsenäistyi Ranskasta vuonna 1960. Maa on saanut nimensä entisen siirtomaakauden tärkeän vientituotteen mukaan. Maan kymmenet eri heimot puhuvat toisistaan eriytyneitä kieliä, joita ymmärretään usein vain heimon asuinalueella. Pääkansoja on viisi: akan, kru, mande, senufo ja laguuni. Norsunluurannikon ympäristöpolitiikkaan sisältyy rikkaan eliöstön ja sademetsien suojelu, plantaasien hallinta ja hollantilaisen öljy-yhtiön myrkkyskandaali vuonna 2006.


title: Norsunluurannikon ympäristöpolitiikka

text: Maa jakautuu 500 km pitkään rannikkoon ja sen alankoon, sisämaan ylänköön ja vuoristoon. Rannikolla on kookosplantaaseja, etelässä trooppista sademetsää ja muualla savanneja. Metsiä on otettu muuhun käyttöön. Plantaasit ovat korvanneet rannikon alkuperäistä trooppista sademetsää. Osa jalopuista on ryöstöhakattu.


title: Norsunluurannikon ympäristöpolitiikka

text: Norsunluurannikolla on runsaslajinen eliöstö. Sademetsissä on runsaasti simpansseja ja marakatteja, savannilla paviaaneja ja leopardeja ja vesissä virtahepoja ja krokotiileja. Luonnonsuojelualueisiin sisältyy Bounan kansallispuisto (Park National de Bouna) Abidjan pohjoispuolella, Foret de Tain, sisämaassa Maraoun kansallispuisto ja Tain kansallispuisto.


title: Norsunluurannikon ympäristöpolitiikka

text: Afrikan norsunluun kaikki kaupallinen kauppa on kielletty CITES -sopimuksessa vuonna 1992 (CITES: Convention on the International Trade in Endangered Species of Wild Flora and Fauna).


title: Norsunluurannikon ympäristöpolitiikka

text: Vuonna 2006 hollantilainen öljy-yhtiö Trafigura vei säiliöaluksella Abidjaniin tonneittain myrkkyä, joka vietiin 15 kaatopaikalle. Lähes satatuhatta ihmistä sairastui hengitysvaikeuksiin, pahoinvointiin ja ripuliin ja ainakin 15 kuoli. YK-raportin 9/2009 mukaan kuolemat liittyivät myrkkyihin. Yhtiö kiistää. Trafigura maksoi 152 milj. € valtiolle rannikon puhdistamiseksi. Sairastumisista Trafigura siirtää vastuun alihankkijalle. Brittiasianajotoimisto Leigh Day ajoi asukkaiden oikeutta asiassa. Sen mukaan syyskuussa 2009 30 000 ihmistä sai 1050 euron korvauksen jätevesihaitoista. Greenpeace raportoi toimineensa ympäristökatastrofin aiheuttaneen varustamon asettamisessa vastuuseen Norsunluurannikon ympäristökatastrofissa vuonna 2006.


title: Mikko Mantere

text: Mikko Mantere on suomalainen nyrkkeilijä.


title: Mikko Mantere

text: Mantere selviytyi puolivälieriin junioreiden EM-kilpailujen 48 kg:n sarjassa Edinburghissa 1992. Ensimmäisissä aikuisten arvokisoissaan, Tampereen MM-kilpailuissa 1993 hän karsiutui 48-kiloisten ensimmäisellä kierroksella. Myöhemmin samana vuonna hän sai Bursan EM-kilpailuissa pronssia 48 kg:n painoluokassa. Hän voitti puolivälieräottelussa ranskalaisen Rachid Bouaitan pistein 20–7, mutta hävisi välieräkamppailun Bulgarian Daniel Petroville 4–11.


title: Mikko Mantere

text: Mantere edusti seuratasolla Turun Weikkoja. Hän voitti SM-kilpailuissa 48 kg:n painoluokassa kultaa 1992, 1993 ja 1995 sekä hopeaa 1994.


title: Aarnu, Evena, Vinjami

text: Aarnu, Evena, Vinjami: 1700 ehdotusta etunimeksi on Rea Lehtosen, Juri Nummelinin ja Elina Teerijoen kirja etunimistä. Teoksen on julkaissut kustannusyhtiö Nemo vuonna 2006. Kirja on laajennettu laitos Nummelinin ja Teerijoen teoksesta "Aenna, Rosma, Velveena: 300 etunimiehdotusta maailmalta" vuodelta 2004. Teokseen on koottu nimiä, joita ei kirjan ilmestyessä ole käytetty Suomessa vielä kertaakaan.


title: Hergé-museo

text: Hergé-museo () on ennen kaikkea Tintistä tunnettua sarjakuvapiirtäjä Hergétä kunnioittamaan perustettu museo, joka sijaitsee Louvain-la-Neuvessa Belgiassa. Museo avattiin 2. kesäkuuta 2009. Rakennuksen on suunnitellut ranskalainen Pritzker-palkittu arkkitehti Christian de Portzamparc. Museonjohtaja on Laurent de Froberville.


title: Hergé-museo

text: Museon idea syntyi jo Hergén elinaikana. Kolme vuotta hänen kuolemansa jälkeen Stiftung Hergé (nyk. Studios Hergé) ryhtyi viemään suunnitelmaa eteenpäin. Ensin museon kotipaikaksi suunniteltiin Brysseliä. Vuosien keskustelun jälkeen sijaintipaikaksi ilmoitettiin kuitenkin yliopistokaupunki Louvain-la-Neuve, ja Hergén leski Fanny Rodwell antoi hankkeeseen 17 miljoonaa euroa.


title: Hergé-museo

text: Museorakennuksen suunnitteli ranskalainen Pritzker-palkittu arkkitehti Christian de Portzamparc. Hän suunnitteli luonnon keskelle sokkeloisen valoisan rakennuksen, jossa on viistoja seiniä. Lasista ja betonista rakennettuun valkoisen rakennuksen ovelle johtaa pitkä puinen kävelysilta. Kokonaisuus muodostuu neljästä yksiköstä, joita yhdistävät toisiinsa sillat ja lasiset käytävät. Tiloissa on kahdeksan näyttelyhuonetta.


title: Hergé-museo

text: Näyttelyn on suunnitellut alankomaalainen taiteilija Joost Swarte. Näyttely alkaa kolmannesta kerroksesta, jossa ovat ensimmäiset neljä näyttelysalia, ja siirtyy sen jälkeen toiseen kerrokseen, jossa ovat muut salit. Näyttelyn pinta-ala on 2 000 m².


title: Hergé-museo

text: Saksalainen lehdistö ("Die Welt" ja "Frankfurter Allgemeine Zeitung") toi museon avaamisen yhteydessä esille sieltä täysin puuttuvan kriitiikin Hergén rasismista ja natsisympatioista. Avajaisten yhteydessä syntyi myös skandaali siitä, ettei valokuvaajien sallittu kuvata tilaisuudessa. Kiellon syynä olivat näyttelytilojen runsaat alkuperäiskuvat, joita ei haluttu kuvattavan.


title: Stoubtsy

text: Stoubtsy (, IPA: [s'towpʦɪ]) eli Stolbtsy (; , ) on pienehkö kaupunki Valko-Venäjällä Minskin alueella, maanteitse 76 kilometriä Minskistä lounaaseen. Kaupunki on maatalousvaltaisen hallintopiirin (rajon) keskus. Koko piirin väkiluku oli vuoden 2009 väestönlaskennassa 42 007, josta 15 367 asui Stoubtsyn kaupungissa.


title: Stoubtsy

text: Alue on kuulunut useasti Puolaan, vielä Riian rauhassa 1921 alue vahvistettiin Puolaan kuuluvaksi. Stoubtsy liitettiin osaksi Valko-Venäjän sosialistista neuvostotasavaltaa (BSSR) vuonna 1939. Historia näkyy väestörakenteessa: Väestöstä noin 68,8 % taustaltaan valkovenäläisiä, 23,4 % puolalaisia ja noin 6 % venäläisiä.


title: Stoubtsy

text: Kaupunki sijaitsee Itämereen laskevan Niemenin yläjuoksulla, joen koillisrannalla. Nykyisistä liikenneyhteyksistä tärkeimpiin kuuluvat Minskistä saapuva ja kaupungin pohjoispuolitse kiertävä Varsova-Brest-Baranavitšy-Stoubtsy-Dzjaržynsk-Minsk-Orša-Moskova -moottoritie M1 (eurooppatie E30) sekä samansuuntainen rautatie. Stoubtsyssä on tämän pääradan rautatieasema.


title: Martti Backman

text:
Martti Olavi Backman (s. 28. toukokuuta 1948 Lahti) on suomalainen toimittaja. Hän on toiminut Iltalehden ja Suomen Kuvalehden päätoimittajana. Backman on myös toimittanut useita MOT-ohjelmia Yleisradiolle.
Backman valmistui Sanomien toimittajakoulusta 1970 ja valtiotieteiden kandidaatiksi Helsingin yliopistosta 1976.


title: Boswell Sisters

text: The Boswell Sisters oli yhdysvaltalainen laulutrio, jota pidetään ensimmäisenä jazz- ja tanssimusiikkia esittäneenä naistriona. Trion jäsenet olivat sisarukset "Martha" (9. kesäkuuta 1905 Kansas City, Missouri – 2. heinäkuuta 1958 Peekskill, New York), "Connee" (alkup. "Connie", 3. joulukuuta 1907 New Orleans, Louisiana – 11. lokakuuta 1976 New York) ja "Vet" (alkup. "Helvetia", 20. toukokuuta 1909 Birmingham, Alabama – 12. marraskuuta 1988 Peekskill, New York) "Boswell".


title: Boswell Sisters

text: Sisarukset kasvoivat New Orleansissa jazz-musiikin alkuvuosina ja he oppivat musiikkia kotinsa mustilta palveluskunnan jäseniltä. He opiskelivat aluksi instrumentaalimusiikkia, Martha pianonsoittoa, Helvetia viulua, kitaraa ja banjoa sekä Connee selloa, saksofonia ja pasuunaa. He esiintyivät kerran jopa New Orleansin filharmonikkojen kanssa. Vuoteen 1925 mennessä he olivat muodostaneet lauluryhmän, mutta heidän ensimmäiset levynsä eivät tuoneet mainittavaa menestystä.


title: Boswell Sisters

text: Sisarukset löysivät menestyksensä avaimeksi muodostuneen tyylin ensimmäisen radioesiintymisensä yhteydessä. Päälaulajana toiminut Connee oli vilustunut, jonka vuoksi hän esiintyi heikentyneen äänensä kera lähempänä mikrofonia. Nyt löytynyt ääni toi yhtyeen lauluharmonian paremmin esille ja Connee Boswellia pidetään eräänä ensimmäisistä laulajista, jotka käyttivät mikrofonin kapasiteetin täysimittaisesti hyväkseen.


title: Boswell Sisters

text: Yhtye oli suosionsa huipulla vuosina 1930–1935, jolloin he tekivät myös tarkeimmät levytyksensä. Sisarustrio esiintyi säännöllisesti radiossa ja elokuvissa, kuten "Rakkaus ja radio" ("The Big Broadcast" 1932) ja "Tähti Pariisista" ("Moulin Rouge" 1934). Trio tuli tunnetuksi tiukoista harmonioistaan, scat-laulutyylistään, instrumentti-imitoinneista ja yllättävistä tempovaihteluista. He leikittelivat alkuperäismelodioitten harmonioilla muutellen niitä täysin uusiin muotoihin ja heidän tyylinsä tuli tunnetuksi kuumana jazzina ja swinginä, jota useat sen ajan jazz-muusikot ihastelivat. Trio teki yhteistyötä useiden aikansa toisten huippunimien, kuten Bing Crosbyn, Burns and Allenin, the Dorsey Brothersin, Benny Goodmanin ja Artie Shaw'n kanssa.


title: Boswell Sisters

text: Vuonna 1936, joidenkin Decca-levytysten jälkeen, Vet ja Martha lopettivat uransa asettaen perhe-elämän etusijalle. Connee jatkoi soolouralla kohtalaisella menestyksellä jääden eläkkeelle 1970-luvun puolivälissä. Hän esiintyi pyörätuolissa sairastettuaan lapsena polion. Hänen tuolinsa oli usein korokkeelle nostettuna, jolloin saatiin aikaan vaikutelma, että hän esiintyi seisten. Connee Boswell esiintyi myös useissa elokuvissa 1940-luvulla ja vieraili säännöllisesti 1950-luvun alkupuolen televisiosarjassa "Pete Kelly's Blues" Jack Webbin aisaparina.


title: Boswell Sisters

text: Boswell Sistersiä pidetään ensimmäisenä kevyen musiikin kuuluisana naistriona. Ella Fitzgerald viittasi Connee Boswelliin ainoana esikuvanaan. The Andrews Sisters sai myös paljon vaikutteita Boswellin sisaruksilta. Trion levytyksiä julkaistiin uudelleen 1980-luvulta alkaen ja nykyisin heitä pidetään eräänä merkittävimmistä jazz-lauluyhtyeistä kautta aikojen.


title: Boswell Sisters

text: Harmony Sisters tunnusti jäljitelleensä Boswell Sistersia ja kopioineensa heidän laulujaan savikiekoilta. Muutamat näistä pysyivät Valtosen sisarusten ohjelmistossa vuosikymmeniä. Harmony Sistersin esikuvaksi on virheellisesti väitetty Andrew Sistersiä, joiden "liiaksi huutava" laulutyyli ei heitä erityisesti innostanut.


title: Boswell Sisters

text: The Recording Industry Association of America listasi Boswell Sistersien levytyksen "Alexander’s Ragtime Band" erääksi 1900-luvun "Vuosisadan sävelmistä".


title: Gary Leeman

text: Gary Leeman (s. 19. helmikuuta 1964 Toronto, Ontario, Kanada) on uransa lopettanut kanadalainen jääkiekkoilija, pelipaikaltaan oikea laitahyökkääjä.


title: Gary Leeman

text: Toronto Maple Leafs varasi Leemanin toisella kierroksella varausvuorolla 24. Toronton lisäksi Leeman edusti NHL:ssä Calgary Flamesia, Montreal Canadiensia, Vancouver Canucksia ja St. Louis Bluesia. NHL-urallaan Leeman pelasi runkosarjassa 667 ottelua joissa teki tehot 199+267=466 ja sai 531 rangaistusminuuttia.


title: Gary Leeman

text: Leeman edusti kaudet 1997-1999 Saksan DEL-liigan Hannover Scorpionsia ennen kuin lopetti uransa vuonna 1999.


title: Gary Leeman

text: Leeman voitti Stanley Cupin vuonna 1993 Montrealissa. Hän pelasi NHL:n tähdistöottelussa 1989.


title: Gary Leeman

text: Leeman on Rick Vaiven ja Dave Andreychukin lisäksi ainoa pelaaja, joka on tehnyt Torontossa 50 maalia yhdellä kaudella NHL:n runkosarjassa.


title: Boris Nemtsov

text: Boris Jefimovitš Nemtsov ( Борис Ефимович Немцов, 9. lokakuuta 1959 Sotši (Neuvostoliitto) – 27. helmikuuta 2015 Moskova) oli venäläinen poliitikko. Boris Jeltsinin valtakaudella hän toimi Nižni Novgorodin alueen kuvernöörinä ja Venäjän 1. varapääministerinä. Myöhemmin hänestä tuli oppositiopoliitikko ja yksi Venäjän presidentti Vladimir Putinin keskeisimmistä kriitikoista.


title: Boris Nemtsov

text: Nemtsov syntyi vuonna 1959 Sotšissa. Hänen vanhempansa erosivat tämän ollessa 5-vuotias. Nemtsovin juutalainen äiti, ammatiltaan lääkäri, kasvatti pojan yksin. Nemtsov oli uskonnoltaan kuitenkin ortodoksi, ja hänen isoäitinsä antoi hänen tulla kastetuksi salaa. Toisaalta Nemtsov ei itse koskaan halunnut peitellä juutalaisia juuriaan ja piti suhdettaan ortodoksiseen uskoon melko merkityksettömänä. Vuodesta 1967 lähtien hänen kotikaupunkinsa oli Nižni Novgorod; kaupunki tunnettiin vuoteen 1990 saakka nimellä Gorki. Hän valmistui vuonna 1981 Gorkin valtionyliopistosta ja väitteli vuonna 1985 tohtoriksi säteilyfysiikan alalta. Vuosina 1987–1990 Nemtsov osallistui Gorkiin suunniteltua ydinvoimalaa vastustavaan liikkeeseen. Vuosina 1990–2003 hän toimi kansanedustajana Venäjän duumassa.


title: Boris Nemtsov

text:
Nemtsovia pidettiin 1990-luvulla presidentti Boris Jeltsinin "kruununperijänä". Vuosina 1991–1994 hän oli Jeltsinin nimittämä Nižni Novgorodin alueen täysivaltainen edustaja. Vuoden 1991 lopulla hän nousi alueen kuvernööriksi. Joulukuussa 1995 hänet valittiin kuvernööriksi toiselle kaudelle. Hän toimi Venäjän ensimmäisenä varapääministerinä ja varapääministerinä maaliskuusta 1997 elokuuhun 1998
Viktor Tšernomyrdinin ja Sergei Kirijenkon hallituksissa. Osan vuodesta 1997 hän oli myös polttoaine- ja energiaministeri. Turvallisuusneuvoston jäsen vuosina 1997–1998.


title: Boris Nemtsov

text: Jäätyään valitsematta valtioduumaan vaaleissa 2003 Nemtsov työskenteli muun muassa Ukrainan presidentin taloudellisena neuvonantajana 2005–2007. Hän palasi politiikkaan 2008 lopulla lähtien mukaan uuteen Solidaarisuus-oppositioliikkeeseen.


title: Boris Nemtsov

text: Nemtsovin julkaisuista on suomennettu vain osa. Hän julkaisi kirjan "Putinismi ja Venäjän rappio" (ISBN 9789520103675), jonka hän kirjoitti yhdessä entisen ministerikollegansa Vladimir Milovin kanssa. Kirja on kooste kahdesta kirjasta, jotka julkaistiin aiemmin sekä internetissä että "Novaja gazetan" kustantamina vuonna 2009. Hän teki myös kirjasen "Yhteenveto Lužkovista", jossa hän hyökkäsi kovin sanoin Moskovan pormestaria Juri Lužkovia ja tämän vaimoa Jelena Baturinaa vastaan. Baturina rikastui kiinteistökaupoilla ja rakennusyrityksillä miehensä pormestarikaudella.


title: Boris Nemtsov

text: Vähän ennen kuolemaansa Nemtsov oli kertonut aikovansa julkaista valmistelemansa "Putin ja sota" -raportin Venäjän osuudesta Donbassin sotaan. Raportti valmistui hänen kuolemansa jälkeen ja julkaistiin toukokuussa 2015.


title: Boris Nemtsov

text: Boris Nemtsov ammuttiin Moskovajoen ylittävällä Bolšoi Moskvoretskin sillalla perjantaina 27. helmikuuta 2015 kello 23.31. Hän oli kävelemässä kotiaan kohti Punaisen torin laidalla sijaitsevasta GUM-tavaratalosta yhdessä naisystävänsä, 23-vuotiaan ukrainalaisen mallin Anna Duritskajan kanssa. The Guardianin toimittajan mukaan alueella on tavallisesti kiusallisen paljon poliiseja, jotka tavallisesti hajottavat opposition mielenilmaukset hetkessä. Huomattava oppositioaktivisti kuvasi aluetta toteamalla, että siellä on enemmän kameroita kuin viljapaketissa on jyviä. Seudulla on useita valvontakameroita, mutta Kommersant-lehden kertoman mukaan "niiden kuva ei ole kovin selvä tai ne olivat pois päältä" tapahtumahetkellä.


title: Boris Nemtsov

text: Tapahtumapaikka sijaitsee Moskovan ydinkeskustassa, Kremlin muurin kaakkoisnurkan lähellä, parinsensataa metriä Punaisesta torista etelään. Tutkijoiden mukaan heidän ylittäessään siltaa seisahtui valkoinen auto, jonka sisällä ollut ampui seitsemän tai kahdeksan laukausta. Niistä neljä osui Nemtsovia päähän, sydämeen, maksaan ja vatsaan tappaen hänet välittömästi. Venäjänkielisen Meduza -uutistoimiston verkkosivun mukaan "useita ihmisiä" nousi ulos autosta ampuen hänet. "Kommersant"-lehden mukaan, osin videomateriaaliin pohjautuen, ampuja ilmeisesti odotti uhriaan sillan portaiden vierellä. Hän sai ilmeisesti merkin avustajaltaan, tuli esiin jalkakäytävälle ja ampui kuusi laukausta, joista neljä osui Nemtsoviin. Sydämeen osunut laukaus oli kuolettava. Ampuja poistui paikalle saapuneeseen valkoiseen autoon. Uhri menehtyi virallisten asiakirjojen mukaan alle tunnin kuluttua ampumisesta.


title: Boris Nemtsov

text: Reilut kaksi viikkoa ennen murhaansa 10. helmikuuta 2015 Sobesednik-uutissivustolle antamassaan haastattelussa Nemtsov oli pelännyt tulevansa tapetuksi sanomalla: "Pelkään, että Putin tappaa minut". Ukrainan presidentti Petro Porošenkon mukaan Nemtsov oli keskustellut hänen kanssaan muutamaa viikkoa aikaisemmin. Nemtsov oli kertonut toimittavansa selkeitä todisteita Venäjän asevoimien osallisuudesta sotatoimiin Ukrainassa. Oppositioliike oli suunnitellut laajaa Itä-Ukrainan sodan vastaista mielenosoitusta sunnuntaille. Presidentti Putinin tiedottajan mukaan kuolema vaikuttaa palkkamurhalta.


title: Boris Nemtsov

text: Ulkoministeri Tuomiojan mukaan tapaus muistutti Anna Politkovskajan palkkamurhaa, jonka tilaajaa ei ollut vieläkään selvitetty.


title: Boris Nemtsov

text: Nemtsovin muistoa kunnioittaen nimettiin Washingtonissa Yhdysvalloissa katu hänen mukaansa helmikuussa 2018.


title: Hollywood Boulevard

text: Hollywood Boulevard on bulevardi Hollywoodissa, Los Angelesissa, Kaliforniassa. Se alkaa Sunset Boulevardilta ja kulkee luoteeseen Vermont Avenuelle, edelleen länteen Laurel Canyon Boulevardille ja päättyy Sunset Plaza Drivelle. Kadun nimi oli vuosina 1887–1910 Prospect Avenue.


title: Hollywood Boulevard

text: Kadulle luotiin vuonna 1958 Hollywood Walk of Fame.


title: Saila

text: Saila on suomalainen naisen etunimi, joka on muodostettu Aila- ja Laila-nimien mukaelmana.


title: Saila

text: Väestörekisterikeskuksen tietojen mukaan etunimen Saila on 1900-luvun alusta syyskuun 2018 loppuun mennessä saanut 2430 henkilöä, joista melkein puolet on syntynyt 1960- ja 1970-luvuilla.


title: Ruotsin jalkapallon 1. divisioona

text: 1. divisioonaa on jaettu kahteen lohkoon, pohjois- ja etelälohkoon, joissa kummassakin pelaa 14 joukkuetta.


title: Ruotsin jalkapallon 1. divisioona

text: Kummankin lohkon joukkueet pelaavat keskenään kaksinkertaisen sarjan, jolloin kauden ottelumääräksi tulee 26 ottelua. Lohkojen voittajat nousevat suoraan Superettaniin ja toiseksi sijoittuneet pelaavat karsinnat Superettanin 13. ja 14. sijoittuneiden joukkueiden kanssa. Kolme viimeistä putoavat suoraan 2. divisioonaan.


title: Piraija (elokuva)

text: Piraija ("Piranha") on vuonna 1978 tehty kauhukomedia parvesta tappajapiraijoja. Elokuvan ohjasi Joe Dante ja sen pääosia näyttelivät Bradford Dillman, Heather Menzies, Kevin McCarthy, Keenan Wynn ja Dick Miller. Elokuvan tuotti Roger Corman. "Piraija" on parodia vuoden 1975 elokuvasta "Tappajahai" ("Jaws"). James Cameron ohjasi elokuvalle jatko-osan nimeltä "".


title: Piraija (elokuva)

text: Kaksi nuorta saapuu yöllä armeijan hylättyyn tukikohtaan. He päättävät ottaa paikassa olevasta uima-altaasta ilon irti ja menevät sinne naku-uinnille. He eivät tiedä, että karmiva salaisuus vaanii heidän allaan ennen, kuin se nousee ja ahmaisee heidät kitaansa. Kun nuorten kauhunhuudot kiirivät punaisen veden pinnalla, valot laitetaan päälle ja selviää, että rakennus on kaukana hylätystä ja tyhjästä.


title: Piraija (elokuva)

text: Vakuutusalan tutkija Maggie McKeown lähetetään etsimään kahta nuorta patikoijaa, jotka katosivat lähellä Lost River Lakea. Hän palkkaa juron, korvessa asuvan Paul Groganin oppaakseen. Tutkiessaan aluetta he löytävät hylätyn armeijan laitoksen. Ainut asukas on tohtori Robert Hoak, entinen huippusalaisen projektin johtaja. Projektin tarkoituksena oli kasvattaa kylmän veden piraijoja Vietnamin sotaan. Projekti lopetettiin jo vuosia sitten, mutta Hoak oli jatkanut lihansyöjäkalojen kasvattamista.


title: Piraija (elokuva)

text: Tutkiessaan päärakennusta Maggie ja Paul vapauttavat vahingossa piraijat paikalliseen jokeen, joka johtaa järvelle, jossa lasten kesäleiri ja vastikään avattu lomakohde voivat tarjota nälkäisille lihansyöjille paljon kalanruokaa. Maggie ja Paul juoksevat varoittamaan paikallisia, mutta heidän varoituksensa menevät kuuroille korville... kunnes piraijat saavuttavat uimarit.


title: Piraija (elokuva)

text: Hyökkäyksen jälkeen Paul ja Maggie keksivät päästää kaiken jätevesialtaan veden järveen, koska Paulin mukaan se tappaa kaiken vedessä olevan. Päästyään jätevesialtaalle Paul sitoo ympärilleen köyden ja sukeltaa jokeen. Sitten hän vapauttaa jätevedet, ja pian sen jälkeen joutuu piraijojen hyökkäyksen kohteeksi. Maggie hyppää veneeseen ja poimii Paulin sen kyytiin.


title: Piraija (elokuva)

text:
Päästyään kuivalle maalle Paul autetaan paareille. Elokuvan lopussa uutistoimittaja puhuu valtion tiedemiehelle tapahtumasta (joka mainitsi Maggielle työskennelleensä tohtori Hoakin kanssa), ja tiedemies kertoo, ettei ole enää vaaraa eikä pelätä tarvitse. Elokuva loppuu näkyyn merelle, ja kuuluu ääniä, joita piraijat tekivät ennen hyökkäämistään. (Se siis viittaa siihen, että jotkut piraijat selvisivät jätevesimyrkytyksestä...)
"Video-oppaassa" vuodelta 1994 Kari Salminen kuvaa "Piraijaa" hyvän käsikirjoituksen varassa toimivana halpaelokuvana ja antaa sille kolme tähteä viidestä, mikä vastaa sanallista arviota ”hyvä”.


title: SC Riverball

text: Soccer Club Riverball on vuonna 2006 perustettu joensuulainen jalkapalloseura. Seuran joukkue pelaa Suomen neljänneksi korkeimmalla sarjatasolla Kolmosessa. Seuralla on myös futsaljoukkue, joka on pelasi kaudella 2012-2013 ensimmäistä kertaa kolmanneksi korkeimmalla sarjatasolla. Futsaljoukkue pelaa kaudella 2013-2014 samalla tasolla. Seura on aloittanut myös junioritoiminnan.


title: SC Riverball

text: SC Riverballin juuret ovat vuonna 2002 ikämiesseuraksi perustetussa Riverballissa. Vuoden 2006 lopulla seura päätti eriyttää harraste- ja kilpatoiminnan, jolloin kilpatoimintaa varten perustettiin SC Riverball. Riverball on jatkanut toimintaansa JKKI-sarjoissa.


title: SC Riverball

text: SC Riverball:n historia ulottuu aina vuoteen 2002, jolloin jalkapalloseura Riverball perustettiin. Seura keskittyi sekä ikämiestoimintaan että viidennestä divisioonasta aloittaneeseen edustusjoukkueeseen. Syksyllä 2005 seura nousi Kolmoseen.


title: SC Riverball

text: Kolmonen 2007


title: SC Riverball

text:
Entistä kilpailuhenkisemmäksi muuttuneen toiminnan takia seurassa päätettiin eriyttää ikämiestoiminta ja ns. kilpailutoiminta toisistaan. Näin edustusjoukkueen ympärille perustettiin 30.11.2006 pidetyssä kokouksessa uusi seura Soccer Club Riverball (1). Jo tässä vaiheessa toiminnan tarkoitukseksi määriteltiin muun muassa fyysisen kunnon ja terveyden edistäminen sekä harrastetoiminta. Välittömästi seura alkoikin puuhamiestensä Jarkko Linervon ja edustusjoukkuettakin valmentaneen Tuomo Santaharjun johdolla pyörittää erilaisia harrastejalkapalloturnauksia usean kerran vuodessa. Alkuvaiheessa joukkueen peliasun väriksi vakiintui kokomusta.
Keväällä 2007 joukkuetta alettiin vahvistaa jo entuudestaan kilpailukykyisen rungon ympärille. Paikalliskilpailija Joensuun Palloseurasta hankittiin hyökkäyspäähän kaksikko Marko Karjalainen ja iisalmelaisen PAVE:n kotisivuilla Kolmosen historian kalleimmaksi hankinnaksi tituleerattu Oskari Ropponen. Lisäksi joukkueeseen hankittiin LehPa:sta Eero Naakka ja Iiro Kärkkäinen sekä Siilinjärveltä Joensuuhun muuttanut Perttu Rytivaara. Kolmosen kaudella 2007 SC Riverball jäi kolmanneksi.


title: SC Riverball

text: (1) Perustamiskokouksessa läsnä olivat: Pentti Sormunen, Tuomo Santaharju, Jarkko Linervo, Rauno Pasanen, Toni Tanninen, Perttu Rytivaara, Jami Päivinen, Oscar Spåre, Jari Eskelinen, Mikko Marttala, Kristian Knif, Levi Moorrees, Matias Mononen, Simo Ronkainen, Teemu Martikainen, Niko Lehikoinen, Esa Jalkanen, Juha Kallio, Esa-Matti Smolander, Arto Näkki, Janne Kuisma, Markus Ihalainen, Joonas Suomalainen, Risto Peltonen, Joona Vartiainen ja Marko Karjalainen (yhteensä 26 henkeä).


title: SC Riverball

text: Kolmonen 2008


title: SC Riverball

text: Pettymykseen päättyneestä kaudesta sisuuntunut seura päätti vauhdikkaan taustatoimijansa Jarkko Linervon johdolla tehdä lisää satsauksia tulevaan kauteen. Uudeksi valmentajaksi päätettiin nostaa fysiikkavalmentajan paikalta Pekka ”Bili” Saharinen Tuomo Santaharjun jättäytyessä taka-alalle. Uusina vahvistuksina joukkueeseen liittyivät muun muassa unkarilaisvahvistus Arpád Mester, Jipossa vähäiseen rooliin lopulta jäänyt ikitaistelija Sami Ahonen, Siilinjärveltä saapunut maalivahti Teemu Turtiainen, Jipossa ja JoPS:ssa maaleja urakalla mättänyt runoilijasielu Raino Harinen sekä tämän vähintään yhtä lahjakas veli Jussi. Kun joukkueessa tämän lisäksi jatkoi lähes täysin sama runko Jami Päivisen, Toni Tannisen, Markus Ihalaisen, Lassi Hurskaisen ja Joona Vartiaisen johdolla, oli seuran kausi Kolmosessa lähes yhtä paraatimarssia. Vain alkukaudella oli ongelmia, mutta Tuomo Santaharjun palattua joukkueen pääkäskijäksi kääntyi kurssi jälleen. Koko kaudella joukkue kärsi ainoastaan kaksi tappiota. Myös Suomen Cupissa joukkue eteni aina viidennelle kierrokselle, jossa tappio tuli lopulta Veikkausliigan Vaasan Palloseuralle. Kausi tuli siis huipentumaan nousukarsintaan, jossa vastaan asettuivat Kultsu Joutsenosta, FC Santa Claus Rovaniemeltä ja FC Vaajakoski. Karsinnat alkoivat joukkueelta mainiosti, kun Joutsenosta tuomisina oli vierasvoitto lukemin 0-1. Seuraavassa ottelussa Joensuun Keskuskentällä Santa Claus kuitenkin kuittasi pisteet lukemin 3-1, vaikka River oli tauolla ollut johtoasemassa. Viimeisessä ottelussa pahasti varamiehisen joukkueen piti varmistaa nousunsa, mutta 4-2 tappioon päättyneen ottelun jälkeen kuultiin se, mikä oli pelätty: Kultsu oli peitonnut yllättäen nousunsa jo aiemmin varmistaneet rovaniemeläisen murskalukemin, ja yhden maalin erolla SC Riverball jäi ainoana joukkueena karsintasarjasta ilman paikkaa Kakkosessa.


title: SC Riverball

text: Eniten maaleja: Jussi Harinen 17


title: SC Riverball

text: Kolmonen 2009


title: SC Riverball

text: Jälleen pettymykseen päättyneen kauden jälkeen joukkue kokosi rivinsä ja päätti lähteä seuraavaan kauteen entistä sisuuntuneempana uusissa taivaansinisissä pelipaidan väreissä. Joukkue oli vain vahvistunut entisestään, sillä joukkueessa jatkoi jälleen vanha miehistö lähes täysin ja lisäksi saatiin todella kovan luokan vahvistus, kun Jipon monivuotinen luottopelaaja Jaakko Reponen päätti pitää välivuoden Jipossa ja siirtyä SC Riverball:n riveihin. Myös vahvaotteinen huippupuolustaja Mikko Määttänen siirtyi Jiposta taivaansinisiin. Jo varhaisesta kesästä lähtien oli selvää, että joukkue pelasi taitotasoonsa nähden väärässä sarjassa, sillä pelien voittaja oli usein ratkaistu jo taukoon mennessä. Murskaavalla kaudella River keräsi 20 ottelussa peräti 55 pistettä maalieron näyttäessä syksyllä lukemia 90-12. Palloliiton vähennettyä Kolmosen lohkojen määrää ei seuran tarvinnut syksyllä edes karsia noususta, vaan taivaansiniset pääsivät automaattisesti juhlimaan nousua Kakkoseen. Sarjapelien ohella myös Suomen Cupissa tuli mainittavaa menestystä, sillä joukkueen taival päättyi vasta viidennellä kierroksella Ykkösen PK-35:n oltua vahvempi Keskuskentällä maalein 1-3.


title: SC Riverball

text: Eniten maaleja: Toni Tanninen 24


title: SC Riverball

text: Kakkonen 2010, Lohko A


title: SC Riverball

text: Nousu Kakkoseen tarkoitti sitä, että seura oli ensimmäistä kertaa historiansa aikana noussut piirin sarjoista Suomen Palloliiton alaiseen sarjaan. Innostus lähteä uuteen kauteen oli siis ymmärrettävästi valtava. Uutta kautta kohti työtä lähdettiin tekemään määrätietoisesti Etelä-Suomesta pelaajavalmentajaksi hankitun Tommi Piipposen johdolla. Pelaajistoon haettiin jälleen uutta vahvistusta, sillä vanhoista hankinnoista Harisen veljekset olivat lopettaneet ja Reponen palannut Jippoon. Tilalle saatiin kuitenkin muun muassa Lahden suunnalta pelinrakentaja Iiro Kärnä ja laitapuolustaja Jesse Jaakkola, Helsingistä Joonas Risto sekä KuPS:n organisaatiosta Joensuuhun palannut Topi Sormunen.


title: SC Riverball

text: Nousijan innolla ja yllättäjän arvaamattomuudella Kakkosen Etelä-Suomen joukkueiden kanssa samassa lohkossa käynnistyi upeasti. Joukkueen yhteispeli toimi ja yhteishenki kantoi vielä askeleen verran pidemmälle. Myöskään joukkueen korvaamattoman – joskin ainoan – fanin, Ismo ”Holle” Kettusen kannustus oli kentällä vähintään yhden lisäpelaajan arvoista. Esimerkiksi Bollikselta haetussa 0-2 -vierasvoitossa Holle jäi kaikkien mieleen jatkuvalla huudollaan, eivätkä kauden päätteeksi Ykköseen nousseen HIFK:n kannattajat ole vieläkään häntä unohtaneet. Kyseisestä ottelusta on mainittava myös maalivahti Lassi Hurskaisen tekemä uskomaton maali, josta tuli Lassin ensimmäinen Youtube-hitti. Joukkueen valtavasti taistelutahdosta ehkä paras esimerkki oli kuitenkin kesällä otettu 3-2 voitto FC Kuusankoskesta ottelussa, jossa River nousi viimeisen vartin aikana 2-0 tappioasemasta ikimuistoiseen 3-2 voittoon. Sarjanousija keikkui pitkälle kesään 2010 jopa aivan sarjan kärjessä. Syksyä kohden vastustajat kuitenkin oppivat lukemaan joensuulaisten peliä ja lopullisessa taulukossa taivaansiniset putosivat viidennelle sijalle, mitä voidaan kuitenkin pitää kovana suorituksena seuralta, jonka budjetti oli vain murto-osa sarjan kovimpien seurojen kausibudjeteista.


title: SC Riverball

text: Eniten maaleja: Sami Ahonen 7


title: SC Riverball

text: Kakkonen 2011, Lohko C


title: SC Riverball

text: Lukuisten erilaisten syiden seurauksena joukkue menetti erinomaisen kauden jälkeen ison nipun kovia pelimiehiä. Lähteneiden pelaajien ohella seurassa pitkään vaikuttaneet taustatoimijat Rauno Pasanen ja Jarkko Linervo jättivät erinäisten syiden takia seuran toiminnan. Myös valmennuksessa tapahtui vaihdos, kun Piipponen jätti siviilikiireiden takia valmennustehtävät ja kaudeksi 2011 puikkoihin astui seurassa monta vuotta mukana ollut Markus ”Kema” Ihalainen. Seura siirrettiin myös Kakkosen lohkosta toiseen ja nyt pelireissut suuntautuivat länsirannikolle ja Pohjois-Suomeen. Kuten niin usein, muodostui nousijajoukkueen toisesta kaudesta kovin vaikea. Vaikka menetettyjen miesten korvaajiksi saatiin laadukkaita vahvistuksia Joni-Jukka Korhosen, Markus Pippolan, Jukka-Pekka Roivaisen ja Antti Kiimamaan johdolla, ei tasaisia otteluita enää saatu käännettyä voitoiksi ja River jumittui pitkäksi aikaa sarjajumbon paikalle. Syksyä kohden peliesitykset hieman paranivat. Siitä huolimatta joukkueen tylynä kohtalona oli viimeinen sija ja matka takaisin maan neljänneksi ylimmälle sarjatasolle.


title: SC Riverball

text: Vaikka taivaansinisten toinen Kakkosen kausi ei ollut pelillisesti menestys, meni seura omalla tavallaan eteenpäin. Seuran tunnettavuutta saatiin parannettua huomattavasti, kun seuran innovatiivinen pelaajisto Yhdysvalloista kesäksi Suomeen palanneen maalivahti Lassi Hurskaisen johdolla alkoi kehitellä videon muodossa esitettyä huumoripohjaisia otteluennakoita. Kehitys oli luontevaa, sillä seurassa oli jo aiemmin useiden vuosien ajan videoitu laadukkaita ottelukoosteita. Vastaavanlaisten ennakoiden tekeminen on jatkunut tähän päivään saakka ja niistä on muodostunut seuran tavaramerkki, joka tunnetaan ympäri Suomea.


title: SC Riverball

text: Eniten maaleja: Jesse Jaakkola ja Markus Pippola 3


title: SC Riverball

text: Kolmonen 2012


title: SC Riverball

text: Kausi 2012 Itä- ja Keski-Suomen yhteisessä Kolmosessa oli hyvin vaihteleva. Valmentajaksi vaihtui seuran entinen pelaaja Arpád Mester ja pelaajistoon oli hankittu jälleen uutta verta, kun osa Kakkosen runkopelaajista ei enää Kolmosessa jatkanut tai oli muuttanut töiden tai opiskelujen perässä toisille paikkakunnille. Ailahtelevuus kuvasi myös otteita pelikentällä, sillä useiden voittojen – toki ei myöskään useiden tappioiden – putkia päässyt syntymään. Tuloksena oli sarjataulukon seitsemäs tila. Kauden valopilkkuna on kuitenkin syytä mainita menestys Suomen Cupissa, jossa joukkue eteni seurahistorian parhaaseen suoritukseen eli aina kuudennelle kierrokselle asti. Valkeakosken Haka oli kuitenkin liian kova vastus taivaansinisille.


title: SC Riverball

text: Eniten maaleja: Sami Ahonen 6


title: SC Riverball

text: Kolmonen 2013